Marcos 10 | Bibliya Online | New World Translation\nRelasyon nin mag-agom asin diborsiyo (1-12)\nBinendisyunan ni Jesus an mga aki (13-16)\nHapot nin sarong lalaking mayaman (17-25)\nMga sakripisyo para sa Kahadian (26-31)\nIhinula giraray an kagadanan ni Jesus (32-34)\nPaghagad nin pabor ni Santiago asin Juan (35-45)\nSi Jesus pantubos para sa dakul (45)\nPinaumayan an butang si Bartimeo (46-52)\n10 Hali duman nagbuhat siya asin nagpasiring sa mga linderos nin Judea sa ibong kan Jordan, asin sa giraray, dakul na tawo an nagtiripon sa saiya. Arog kan kinatudan niyang gibuhon, nagtukdo giraray siya sa sainda. 2 Asin nagdurulok an mga Fariseo sa katuyuhan na purbaran siya, asin naghapot sinda kun baga may deretso an sarong lalaki na magdiborsiyo nin agom. 3 Sinimbag niya sinda: “Ano an ipinagbuot ni Moises sa saindo?” 4 Sinabi ninda: “Tinugutan ni Moises an pagsurat nin sertipiko nin pagsuwayan* tanganing idiborsiyo an babayi.” 5 Alagad sinabi ni Jesus sa sainda: “Dahil sa katagasan kan saindong puso, isinurat niya an pagbuot na ini para sa saindo. 6 Minsan siring, sa kapinunan kan paglalang, ‘Ginibo niya sindang lalaki asin babayi. 7 Huli kaini babayaan nin lalaki an saiyang ama saka an saiyang ina, 8 asin an duwa magigin sarong laman,’ kaya sinda bako nang duwa, kundi sarong laman. 9 Kun siring, an pinagsaro nin Diyos dai pagsuwayon nin siisay man na tawo.” 10 Kan yaon giraray sinda sa harong, an mga disipulo nagpuon na maghapot sa saiya manungod digdi. 11 Sinabi niya sa sainda: “An siisay man na dumiborsiyo sa saiyang agom na babayi asin mag-agom nin iba nakakagibo nin pagsambay laban sa inot niyang agom, 12 asin kun an sarong babayi magpaagom sa iba pagkatapos na idiborsiyo niya an saiyang agom, nakakagibo siya nin pagsambay.” 13 An mga tawo nagpuon na magdara sa saiya nin sadit na mga aki tanganing makaputan niya sinda, alagad sinaway sinda kan mga disipulo. 14 Pagkahiling kaini, naanggot si Jesus asin sinabihan niya sinda: “Pabayai nindong magdulok sa sako an mga aki; dai nindo sinda pagpugulan, huli ta para sa mga arog ninda an Kahadian nin Diyos. 15 Sinisigurado ko sa saindo, an siisay man na dai minaako sa Kahadian nin Diyos nin siring sa sadit na aki dai nanggad makakalaog diyan.” 16 Asin kinugos niya an mga aki saka binendisyunan sinda, na ipinapatong sa sainda an saiyang mga kamot. 17 Mantang pahali siya, sarong lalaki an nagdalagan asin nagluhod sa atubangan niya saka naghapot: “Marahay na Paratukdo, ano an dapat kong gibuhon tanganing magmana nin buhay na daing katapusan?” 18 Sinabi ni Jesus sa saiya: “Taano ta inaapod mo akong marahay? Dai nin siisay man na marahay apuwera sa saro, an Diyos. 19 Aram mo an mga tugon: ‘Dai ka maggadan, dai ka magsambay, dai ka maghabon, dai ka magsaksi nin putik, dai ka mandaya, tawan mo nin onra an saimong ama saka an saimong ina.’” 20 Sinabi kan lalaki sa saiya: “Paratukdo, an gabos na bagay na ini inuutob ko puon pa sa sakuyang pagkaaki.” 21 May pagkamuot na hiniling ni Jesus an lalaki asin sinabi niya, “May sarong kulang sa saimo: Sige, ipabakal mo kun ano man an igwa ka saka itao mo sa mga pobre an kuwarta, asin magkakaigwa ka nin kayamanan sa langit; asin madya, magin parasunod taka.” 22 Alagad namundo siya sa simbag asin huminali siyang disganado, huli ta dakul siyang pagsadiri. 23 Pagkatapos niyang maghiling sa palibot, sinabi ni Jesus sa saiyang mga disipulo: “Magigin dipisil nanggad para sa mga makuwarta na makalaog sa Kahadian nin Diyos!” 24 Nabigla an mga disipulo sa mga tataramon niya. Dangan sinabi ni Jesus: “Mga aki, dipisil nanggad na makalaog sa Kahadian nin Diyos! 25 Mas pasil pa na makalusot sa labot nin dagom an kamelyo kisa makalaog sa Kahadian nin Diyos an tawong mayaman.” 26 Lalo pa sindang nagkabirigla asin sinabi ninda sa saiya:* “Siisay palan an makakaligtas?” 27 Hiniling sinda ni Jesus nin diretso asin sinabi niya: “Sa mga tawo imposible iyan pero sa Diyos bakong arog kaiyan, huli ta an gabos na bagay posible sa Diyos.” 28 Sinabi ni Pedro sa saiya: “Hilinga! Binayaan mi an gabos na bagay asin nagsunod kami sa saimo.” 29 Sinabi ni Jesus: “Sinisigurado ko sa saindo, mayong nagbaya nin harong o mga tugang na lalaki o mga tugang na babayi o ina o ama o mga aki o mga uma nin dahil sa sako asin nin dahil sa maugmang bareta 30 an dai maako nin 100 na doble ngunyan sa panahon na ini—mga harong, mga tugang na lalaki, mga tugang na babayi, mga ina, mga aki, asin mga uma, na may kasabay na mga pagpersegir—asin sa maabot na sistema nin mga bagay,* nin buhay na daing katapusan. 31 Alagad dakul na naiinot an mahuhuri, asin dakul na nahuhuri an maiinot.” 32 Nasa tinampo na sinda pasiring sa Jerusalem, saka nasa inutan ninda si Jesus, asin nagngaralas sinda, alagad an mga nagsusurunod nagpuon na magkatarakot. Sa giraray, isinuway niya an Dose asin pinunan niyang sabihon sa sainda an mga bagay na ini na madali nang mangyari sa saiya: 33 “Magdangog kamo! Pasiring kita sa Jerusalem, asin an Aki nin tawo itatao sa mga panginot na saserdote asin sa mga eskriba. Huhusgaran ninda siya na dapat siyang magadan asin itatao ninda siya sa mga tawo kan mga nasyon,* 34 saka tutuya-tuyaon siya kan mga ini asin lulutaban saka lalatiguhon asin gagadanon, alagad pakalihis nin tulong aldaw mabangon siya.” 35 Si Santiago asin Juan, na mga aki ni Zebedeo, nagdulok saka nagsabi sa saiya: “Paratukdo, buot ming gibuhon mo para sa samuya an ano man na hagadon mi sa saimo.” 36 Sinabi niya sa sainda: “Ano an buot nindong gibuhon ko para sa saindo?” 37 Nagsimbag sinda: “Pag yaon ka na sa saimong kamurawayan, tuguti kaming magtukaw, an saro sa saimong tuo asin an saro sa saimong wala.” 38 Alagad sinabi ni Jesus sa sainda: “Dai nindo aram an pighahagad nindo. Kaya daw nindong uminom sa kopa na iniinuman ko o mabawtismuhan kan bawtismong ibinabawtismo sa sako?” 39 Sinabi ninda sa saiya: “Kaya mi.” Sa siring sinabi ni Jesus sa sainda: “An kopang iniinuman ko, iinuman nindo, asin an bawtismong ibinabawtismo sa sako, ibabawtismo sa saindo. 40 Alagad, an pagtukaw sa sakuyang tuo o sa sakuyang wala bako kong desisyon, huli ta an papatukawon diyan iyo an mga pinili.” 41 Kan madangog kan sampulong iba pa an manungod diyan, nagkaaranggot sinda ki Santiago asin ki Juan. 42 Alagad pinarani sinda ni Jesus sa saiya asin sinabi sa sainda: “Aram nindo na idtong mga ibinibilang na mga tagapamahala kan mga nasyon nagdodominar sa mga sakop ninda asin an saindang mga lider naggagamit kan saindang awtoridad sa mga sakop ninda. 43 Dapat na bakong arog kaini sa saindo; kundi an siisay man na gustong magkaigwa nin dakulang awtoridad sa tahaw nindo dapat na magin lingkod nindo, 44 asin an siisay man na gustong magin panginot diyan sa saindo dapat na magin uripon kan gabos. 45 Huli ta an Aki nin tawo ngani nag-abot bako tanganing paglingkudan kundi tanganing maglingkod asin itao an saiyang buhay* bilang pantubos na karibay nin dakul.” 46 Dangan nagduman sinda sa Jerico. Alagad mantang siya saka an mga disipulo niya asin an dakul na tawo paluwas sa Jerico, si Bartimeo (an aki ni Timeo), na sarong butang parapakilimos, nakatukaw sa gilid kan tinampo. 47 Kan madangog niya na iyo idto si Jesus na Nazareno, nagpuon siyang magkurahaw asin magsabi: “Aki ni David, Jesus, mahirak ka sa sako!” 48 Huli kaini dakul an nagsaway sa saiya, na sinasabihan siyang magsilensiyo, alagad lalo pa siyang nagparakurahaw: “Aki ni David, mahirak ka sa sako!” 49 Kaya nagpundo si Jesus asin nagsabi: “Padigdihon nindo siya.” Kaya inapod ninda an lalaking buta, na sinasabi sa saiya: “Kusugi an saimong buot! Tumindog ka; inaapod ka niya.” 50 Hinuba niya an saiyang pangluwas na bado asin bigla siyang nagtindog saka nagduman ki Jesus. 51 Dangan sinabi ni Jesus sa saiya: “Ano an gusto mong gibuhon ko para sa saimo?” An lalaking buta nagsabi sa saiya: “Rabboni,* ibalik mo po an sakuyang paghiling.” 52 Asin sinabi ni Jesus sa saiya: “Lakaw na. Pinarahay ka kan saimong pagtubod.” Asin tulos na nakabalik an saiyang paghiling, dangan nagpuon siyang magsunod sa saiya sa dalan.\n^ O “pagbulagan.”\n^ O posibleng “sa lambang saro.”\n^ O “sa maabot na panahon.” Hilingon an “Sistema nin mga bagay” sa Glosaryo.\n^ Nangangahulugan na “Paratukdo.”


Selos, causa kan pag-suicide kan ama, idinamay an aki - BICOL STANDARD | Bicol News\nHome Camarines Norte News Selos, causa kan pag-suicide kan ama, idinamay an aki\nSelos, causa kan pag-suicide kan ama, idinamay an aki\nVINZONS, Camarines Norte 11/20/06 (Bicol Standard) –Makusog na pagbuag nin dinamita an nakagadan sa mag-ama na nabistong si Alfonso Asis, 41 anyos asin an saiyang 4 anyos na aki, segun sa resulta kan imbestigasyon.\nNagluluwas sa report na inako ni Ronabelle Talla, 26 anyos na kasaroan kan nagadan na nagkaigwa sinda nin mainit na pagsuway, kaya siya naglayas sa saindang pig-eerokan.\nIdinagdag ni Talla na makuring pagselos an guinikanan kan saindang dae pagka-intindihan.\nMientrastanto, pigconfirmar ni Ronabelle na nag-apod pa mananggad saiya an victima antes na mangyari an incidente. Pinatanidan pa subot siya na kun dae magpuli sa saindang harong tataposon na ni Asis an saiyang buhay.\nApisar kaini, idinugang pa suboot kan victima na isasabay na niya sa saiyang kagadanan an saindang cuarto anyos na aki.\nSegun sa report, inabotan kan mga nagresponde sa lugar na pinangyarihan kan incidente an nagkuriyat na dugo asin mga nagkapiridasong parte kan lawas kan mag-ama.\nNangyari an incidente sa Brgy Singi, digdi.\nSelos, causa kan pag-suicide kan ama, idinamay an aki Reviewed by Bicol Standard on Sunday, November 20, 2016 Rating: 5


Lakbayan 2017 hale sa Mindanao naghapit sa Naga\nPagtenir kan Martial law pigdedenuncia\nNaghapit sa Ciudad nin Naga kan Sabado, Agosto 26 an maabot sa on mil docientos (1,200) na mga katutubo para sa saindang Lakbayan 2017 na naghale sa Mindanao kan Agosto 21, lunad sa bus asin jeepney asin nagmartsa sa mga mayor na calle kan ciudad nganing magpasiring sa Manila bitbit an saindang mga placards na nagdedenuncia kan padagos na pagmantenir kan Martial law sa Mindanao asin nagkokondenar sa panggagadan ki Kian Loyd Delos Santos.\nAn grupo pinangenotan kan saindang lider na si Dato Guayon nagpahayag na an saindang martsa na sundo sa U.P. Diliman iyo an padagos nindang protesta contra sa pagpalawig kan Martial law na apektado na an mga pagbuhay asin negosyo sa Ciudad nin Marawi asin pagtaraig pang lugar.\nMayong ginigibong solusyon sa pagtios an administrasyon Duterte sa Mindanao envez mas lalong pinagabat an pagbuhay huli sa Martial law, sabi pa.\nKabale sa nagpaparticipar iyo an sektor nin paraoma asin militanteng grupo sa Mindanao nanindugan na kun saindang binoto kan nakaaging presidential election si Presidente Rodrigo Duterte alagad dai na sinda uyon sa pagpadalagan kan gobierno huli ta dai man narerealisar si mga pangako sa rehiyon kan Mindanao, pinapadificilan pa kan pagbuhay sa dahilan na apektado na an saindang pagbuhay.\nSaindang pigrereclamo an mga nangyayaring extrajudicial killings na rinibo nang namamanuan an biktima asin pagtinaktinak sa deretso humano. Saro sa kabale sa mga biktima digdi iyo si Kian Loyd Delos Santos.\nSaindang pinahimotikan an akusasyon ni Presidente na sinda mga rebeldeng NPA.\nAn Makabayan Bikol sa pamamayo ni Tess Pielago iyo an nagsabat sa sainda sagcod pagpahomali pasiring sa Manila.


Milagro sa pagdakop nin kahoy | catanduanestribune.com news\nMilagro sa pagdakop nin kahoy\n1,106 views · 0 comments ·\nIgua palan nin ibang istorya duman sa nadacop na trak na puno nin kahoy duman sa Viga.\nSegun sa chismosong nag-osipon sato, kan maharang daa kan 2nd Provincial Mobile Force Company ang trak, saro daang pulis an nag-abot. Nadangog daa kan mga taga-PMFC an drayber y pahinante na maogmang nagsabi, “Ay, adyan na si sir!”\nSaro man daang pulis na soboot invuelto man sa protection racket sa mga para-ilegal an nakidiskusyon pa sa mga kagurubay sa PMFC na igua siyang evidencia na sarong halangkaw na opisyal garecibe nin lagay sa para-lotteng.\nSabi pa kan tawong kimutan, an trak daa pano nin kahoy kan madakop, alagad binawasan daa an laog caini tanganing an duwang inaresto makapiyansa. Ini daa an suhestiyon kan abogado kan may sadiri kan trak, sarong consejal sa Virac na harani qui Cong Cesar.\nSaro pa daang nareparo na baguing sala. Kan maibareta daa an pagkadakop caini duman sa Campo Camacho, dae na daa sinabi sa report kung sisay an kagsadiri kan trak. Maguiromduman na kan madakop an dumptruck na pano nin kahoy diyan sa tampad kan VTC dae pa sana naawat, clarado duman sa report na an may sadiri kan trak iyo an Eastern Island Shipping na pagsadiri kan mga Cua.\nAno daw ta pati an pag-report nin mga bagay na ini babalihan pa nin pulitika?\nNagpasyar na naman palan an Trafcon kan LTO kan nacaaguing semana.\nAmot na naman an nadakop na mga pasusuhay na drayber pati mga dae rehistradong mga motorsiklo y iba pang vehiculo.\nAn problema sana, pati dapit nin gadan nadamay ta an carruaje yata dae rehistrado pati na an drayber, he! he! he! Dae man sinabi kan impormante kung isinakay na sana sa traysiker an kahon nin gadan o hinalat pang maglayas an mga traffic police.\nIyo man ini an sala sa satong mga motorist. Obligasyon ninda na iparehistro taon-taon an saendang mga kabayo o carruaje tanganing dae madakop kan mga pulis. Sinda man sana an naabala, bako man an pulis. Mayad kung dakul an saendang sasakyan ta puede sanang cabanga an iguang rehistro, y an cabanga gagamiton sa pakidali-dalihan sa Trafcon.\nSalang solusyon an ginibong load shedding kan VIWAD.\nImbes na mabawasan an mga reclamador na consumidor, lalong nadagdagan.\nSegun sa noticia, tig-anom na oras an pailig nin tubig sa mga afectadong barangay sa itaas kan Virac. Entonces, dati pa man siempre an servicio sa banwa, veinte-cuatro oras an ilig sa posit. Alagad, duman sa Calagatan, Cavinitan, Moonwalk, asin iba pang lugar na dating nacarecibe nin tubig nin dose oras cada aldaw o lampas pa, tios na ngonian an pagpila sa bombahan o pagpano nin mga balde.\nSabi ngani kan sarong consumidor, dae man nasunod an anom na oras na rasyon ta nawara man an suplay kung odto y an ilig bako man na macusog.\nKung dati nakalabar sinda pagmata sa aga, hangin an maluwas sa gripo. Harimbawang dae camong katabang sa harong, y an mag-agom matrabaho sa luwas y an mga aqui nasa eskwelahan ta duman na man makaon, daeng mapano kan saendang balde o mga bote.\nAn masakit kan polisiyang ini, na nagkua ki Pedro tanganing itao ki Juan, mantang si Jose sumo-sumo nin tubig, dae na ini puedeng bawion.\nMagayon na an mga barangay na nabawasan nin golpi an supply nin tubig, magpasar nin resolusyon o reclamo sa VIWAD, tanganing an mga director magkamas-kamas man na pariboton an saendang water truck na rasyonan an mga residentes sa Calatagan, Tibang y Cavinitan, siring sa paghatod caini nin tubig sa mga water refilling station na afectado kan water load shedding.\nSaro pa, magayon siguro harimbawang igua naman nin vacante sa board, ipalaog an sarong taga-simbahan, lalo na padi, tanganing iyo an mangenotan sa pagdasal nin Oratio Imperata cada sesyon. Maghagad nin dakul na uran, mga duwa o tolong aldaw cada semana basta maluya sana an hanging, tanganing macanamit man an mga paha.


Sarong Nakakaribong na Hapot—Igwa Daw nin Buhay Pagkagadan?\nBASAHON SA Acholi Afrikaans Albanian Aleman Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik Español Estonian Ewe Fijian Finnish Fon Ga Garifuna Georgian Greenlandic Griego Guarani Gujarati Gun Haitian Creole Hapon Hausa Hebreo Hiligaynon Hindi Hiri Motu Hmong (White) Hungarian Iban Ibanag Icelandic Igbo Iloko Indonesian Ingles Isoko Italiano Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Koreano Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Pranses Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Runyankore Ruso Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nAn mga miyembro kan haros gabos na relihiyon naniniwala na imortal an kalag nin tawo\nTEMA SA COVER | KUN ANO AN SINASABI KAN BIBLIYA MANUNGOD SA BUHAY ASIN KAGADANAN\nSarong Nakakaribong na Hapot\nDAKUL asin manlain-lain an opinyon manungod sa buhay asin kagadanan. Iniisip kan iba na pag nagadan sinda, mapadagos an saindang buhay tibaad sa ibang porma o sa ibang lugar. Iniisip man kan iba na ipapangaki giraray sinda sa ibang pagkatawo. Pero may mga naniniwala man na an kagadanan iyo na an katapusan kan gabos.\nPuwedeng igwa ka man nin sadiring opinyon manungod diyan, depende sa nagimatan mo o sa kulturang dinakulaan mo. Huling dakula an pagkakalain kan mga opinyon sa kun ano an nangyayari pag nagadan an saro, kiisay asin sain daw kita makakakua nin masasarigan saka totoong simbag sa nakakaribong na hapot na ini?\nDakul na taon nang itinutukdo kan mga lider nin relihiyon an dapit sa doktrina kan imortalidad kan kalag nin tawo. An mga miyembro kan haros gabos sa panginot na relihiyon—Kristiyano, Hindu, Judio, Muslim, asin iba pa—naniniwala na an kalag imortal, na sinasabing pag nagadan an saro, an kalag niya minasuway sa hawak asin padagos na nabubuhay sa lugar nin mga espiritu. An mga Budista man nagtutubod na paagi sa dakul na pagkamundag giraray, an puwersa o enerhiya kan isip nin sarong tawo puwedeng makaabot sa pinakamarahay na kamugtakan na inaapod nindang Nirvana.\nHuli sa mga katukduan na iyan, kadaklan sa mga tawo sa bilog na kinaban an nagtutubod na an kagadanan kapinunan nin sarong bagong buhay sa ibang lugar. Kaya para sa dakul, sarong importanteng kabtang kan buhay nin tawo an kagadanan, asin parte iyan kan katuyuhan nin Diyos. Pero ano an sinasabi kan Bibliya dapit diyan? Aramon iyan sa masunod na artikulo. Puwedeng masurpresa ka sa simbag.


An Department of Agriculture (DA) nagpatanid sa publiko na dai maging kampante kun nagbababa na an caso kan African Swine Fever (ASF) Bicol, dai mag-asa na tapos na alagad may posibilidad na magkaigwa nin 3rd wave mantang mayo pa nin bakuna laban sa virus sa hayop.\nDawa na sa coronavirus disease (Covid-19) igwa nang suplay nin bakuna naglalala pa an caso.\nSi Emily Bordado, opisyal na parataram kan DA Bicol nagpahayag sa Bicol Mail na dapat dai maging kampante boot sabihon yaon pa an problema sa ASF.\nNganing perming atesbado an mga hog growers o para-atamang orig seguradohon na regular na piglilinigan an mga tangkal tanganing mahale an posibleng mga nagiging causa nin bakterya.\nKinakaipuhan kun igwang naheheling na iba an mate kan hayop o posibleng may helang ipaabot tolos sa saindang mga municipal veterinarian, sabi pa kan DA.\nSa pahayag man ni Dr. Alex Templonuevo, OIC Regional Director kan National Meat Inspection Service (NMIS), saro nakatabang nganing makontrol an pagparalangkaw kan caso sa ASF iyo an pagbugtak nin mga checkpoint nganing ma-monitor an pig-tatransportar na hayop.\nAfuera kan pig-isyung mga executive orders asin ordinansa kan mga LGUs, nagiging estricto sinda sa pagbawal kan paglaog kan viajeros na nagbabakal nin mga orig para i-transportar na dapat yaon sana sa sarong pickup area.\nBase sa report kan Regional Quick Response Team (RQRT) for Animal Disease Emergencies sa kumfirmasyon sa resulta kan laboratory year. An pagbaba kan caso nanotaran puon kan Enero ngunian na taon na igwang 76 na caso, Febrero – 46 na caso, Marso igwang anom na caso, Abril tolong caso asin duwa kan nagtalikod na bulan nin Mayo.\nSinabi pa kan DA puon na magbungkaras an caso sa ASF digdi sa Bicol kan Febrero 2020, igwa nang 64 apektado municipalidades sa anom na provincias kan Kabikolan.\nAn ahencia nakabayad na nin P71.4 milyon na ayuda sa mga paraoma na piggaradan si mga ataman na hayop nganing dai na magpara-ulakit an virus.\nMantang nagbababa na an caso, an DA nakatalaan mag-implementar kan inaapod na Recovery, Rehabilitation, and Repopulation Assistance Program sa mga apektadong lugar kan ASF kasunod kan pinaluwas na guidelines sa Administrative Order No. 6 na pig-isyu ni DA Secretary William Dar kan Febrero 10, 2021. (dpa)


Ngaran nin Dios—Paggamit Asin Kahulogan Kaiyan | Itinotokdo kan Biblia\nSA SAINDONG kopya kan Biblia, paano trinadusir an Salmo 83:18? An pagkatradusir kan New World Translation of the Holy Scriptures sa bersikulong ini: “Tanganing an mga tawo makaaram na ika, na an ngaran Jehova, ika sana an Kaharohalangkawe sa bilog na daga.” May iba pang mga traduksion kan Biblia na kaagid man kaiyan an pagkatradusir. Minsan siring, an dakol na traduksion dai ginamit an ngaran na Jehova, na sinalidahan iyan nin mga titulo na arog baga nin “Kagurangnan” o “Daing Sagkod.” Ano an maninigong gamiton sa bersikulong ini? Sarong titulo o an ngaran na Jehova?\nAn ngaran nin Dios sa mga letrang Hebreo\nAn bersikulong ini nagtataram manongod sa ngaran. Sa orihinal na Hebreo na ginamit sa pagsurat kan kadaklan na kabtang kan Biblia, minalataw digdi an sarong daing kaagid na personal na ngaran. Iyan dineletriya nin יהוה (YHWH) sa mga letrang Hebreo. Sa Ingles, an komun na pagkatradusir kan ngaran na iyan “Jehovah” (sa Bicol, “Jehova”). Sa saro sana daw na bersikulo kan Biblia minalataw an ngaran na iyan? Dai. Iyan minalataw nin haros 7,000 na beses sa orihinal na teksto kan Hebreong Kasuratan!\nGurano kaimportante kan ngaran nin Dios? Estudyaran an modelong pamibi na itinao ni Jesu-Cristo. Iyan minapoon nin siring kaini: “Ama niamo na nasa langit, santipikaron logod an saimong ngaran.” (Mateo 6:9) Kan huri, si Jesus namibi sa Dios: “Ama, pamurawaya an saimong ngaran.” Bilang simbag, an Dios nagtaram hale sa langit, na sinasabi: “Iyan pinamuraway ko na sagkod papamurawayon ko liwat iyan.” (Juan 12:28) Malinaw nanggad, an ngaran nin Dios pinakamahalaga. Kun siring, taano ta dai ginagamit nin nagkapirang paratradusir an ngaran na ini sa saindang mga traduksion kan Biblia asin sinalidahan iyan nin mga titulo?\nMinalataw na may duwang pangenot na dahelan. Enot, an dakol naghihingako na an ngaran dai maninigong gamiton huli ta an orihinal na paagi nin pagpronunsiar kaiyan dai aram ngonyan. An suanoy na Hebreo isinusurat kaidto na mayo nin mga patanog (sa Ingles, vowel). Kun siring, mayo ngonyan na seguradong makakapagsabi kun paano eksaktong pinopronunsiar an YHWH kan mga tawo kaidtong mga panahon kan Biblia. Minsan siring, maninigo daw na olangon kita kaini sa paggamit kan ngaran nin Dios? Kan mga panahon kan Biblia, an ngaran na Jesus tibaad pigpronunsiar na Yeshua o posibleng Yehoshua—mayo nin seguradong makakapagsabi. Pero, an mga tawo sa bilog na kinaban ngonyan ginagamit an laen-laen na porma kan ngaran na Jesus, na pinopronunsiar iyan sa paagi na komun sa saindang lenguahe. Dai sinda nag-aalangan na gamiton an ngaran huli sana ta dai ninda aram an pronunsiasyon kaiyan kan enot na siglo. Kaagid kaiyan, kun kamo mabiahe sa ibang nasyon, tibaad manompongan nindo na an saindo mismong ngaran laen nanggad an pagpronunsiar sa ibang tataramon. Huli kaini, an kadaihan nin kasegurohan manongod sa suanoy na pronunsiasyon kan ngaran nin Dios dai puedeng idahelan tanganing dai iyan gamiton.\nAn ikaduwang dahelan na sa parate ipinapanarahotan sa dai paggamit kan ngaran nin Dios sa Biblia may labot sa haloy nang tradisyon kan mga Judio. An dakol sa sainda naniniwala na an ngaran nin Dios dai noarin man maninigong sambiton. An paniniwalang ini minalataw na basado sa sarong salang pag-aplikar kan ley sa Biblia na nagsasabi: “Dai mo paggamiton an ngaran ni Jehova na saimong Dios sa basang na paagi, huli ta dai papabayaan ni Jehova na daing padusa an naggagamit kan saiyang ngaran sa basang na paagi.”—Exodo 20:7.\nIpinagbabawal kan ley na ini an salang paggamit kan ngaran nin Dios. Alagad ipinagbabawal daw kaiyan an magalang na paggamit kan saiyang ngaran? Dai nanggad. An mga kagsurat kan Hebreong Biblia (an “Daan na Tipan”) anas maimbod na mga lalaki na namuhay sono sa Ley na itinao nin Dios sa suanoy na mga Israelita. Pero, parate nindang ginamit an ngaran nin Dios. Halimbawa, iiniba ninda iyan sa dakol na salmo na inawit nin makosog kan mga kadaklan nin mga parasamba. Pinagbotan pa ngani ni Jehova Dios an saiyang mga parasamba na mag-apod sa saiyang ngaran, asin an mga maimbod nagkuyog. (Joel 2:32; Gibo 2:21) Huli kaini, an mga Kristiano ngonyan dai nag-aalangan na gamiton na may paggalang an ngaran nin Dios, siring kan siertong ginibo ni Jesus.—Juan 17:26.\nSa pagsalida ninda nin mga titulo sa ngaran nin Dios, an mga paratradusir kan Biblia nakakaginibo nin grabeng sala. Pinapaluwas ninda na garo baga harayo asin impersonal an Dios, mantang an Biblia nagsasadol sa mga tawo na kultibaron an “pakikidayupot ki Jehova.” (Salmo 25:14) Isipon an sarong dayupot na katood nindo. Magigin dayupot daw talaga kamo kun dai nindo noarin man naaraman an ngaran kan saindong katood? Kaagid kaiyan, kun an mga tawo papadanayon na ignorante manongod sa ngaran nin Dios, an Jehova, paano sinda magigin dayupot talaga sa Dios? Dugang pa, kun dai ginagamit kan mga tawo an ngaran nin Dios, mayo man sinda nin kaaraman manongod sa marahayon na kahulogan kaiyan. Ano an kahulogan kan ngaran nin Dios?\nIpinaliwanag mismo nin Dios an kahulogan kan saiyang ngaran sa saiyang maimbod na lingkod na si Moises. Kan si Moises maghapot manongod sa ngaran nin Dios, si Jehova nagsimbag: “Ako magigin ano man na gusto kong Ako magin.” (Exodo 3:14) An traduksion ni Rotherham trinadusir an mga tataramon na ini na: “Ako Magigin siring sa ano man na boot ko.” Kaya si Jehova puedeng magin ano man na kaipuhan tanganing otobon an saiyang mga katuyohan.\nIpamugtak ta baga na puede kamong magin ano man na gusto nindong magin. Ano an gigibohon nindo para sa saindong mga katood? Kun an saro sa sainda magkahelang nin grabe, puede kamong magin ekspertong doktor asin parahayon sia nindo. Kun an saro pa malugi sa pinansial, puede kamong magin mayaman na paratabang asin sukorohan sia nindo. Pero an totoo, limitado kamo sa kakayahan na magin ano man na gustohon nindo. Totoo iyan sa sato gabos. Mientras na pinag-aadalan nindo an Biblia, mapapangalas kamong maheling kun paano si Jehova nagigin ano man na kaipuhan tanganing otobon an saiyang mga panuga. Asin ikinakaogma niang gamiton an saiyang kapangyarihan para sa mga namomoot sa saiya. (2 Cronica 16:9) An magayon na mga aspektong ini kan personalidad ni Jehova dai naririsa kan mga dai nakakaaram kan saiyang ngaran.\nMalinaw nanggad, an ngaran na Jehova maninigong gamiton sa Biblia. An pakaaram kan kahulogan kaiyan asin paggamit kaiyan nin suelto sa satong pagsamba mapuersang mga pantabang tanganing orog kitang maparani sa satong langitnon na Ama, si Jehova. *\n^ par. 3 Para sa dugang pang impormasyon manongod sa ngaran nin Dios, sa kahulogan kaiyan, asin sa mga dahelan kun taano ta iyan maninigong gamiton sa pagsamba, helingon an brosyur na The Divine Name That Will Endure Forever, na ipinublikar kan Mga Saksi ni Jehova.


Tabangan an Saindong mga Aki na Mapakusog an Saindang Pagtubod — Watchtower ONLINE NA LIBRARYA\nw16 Setyembre p. 28-32\nAn Torrengbantayan Nagpapahayag kan Kahadian ni Jehova (Pag-aadalan)—2016\nMIDBIDON NA MARHAY AN SAINDONG MGA AKI\nTUKDUAN SINDA KAN MGA ISINAPUSO NINDO\nGUMAMIT NIN EPEKTIBONG MGA ILUSTRASYON\nITUKDO AN KAHALAGAHAN KAN MGA PRINSIPYO SA BIBLIYA\nKAIPUHAN AN PAGTUBOD, PASENSIYA, ASIN PAMIBI\nPatoodon an Saindong Aki Poon sa PagkaomboyAn Sekreto sa Kaogmahan nin Pamilya\n“Hoben na mga lalaki asin hoben na mga babayi . . . Pag-umawon ninda an pangaran ni Jehova.”—SAL. 148:12, 13, NW.\nTaano ta mahalaga nanggad na mamidbid nindong marhay an saindong mga aki?\nPaano nindo epektibong magagamit sa saindong pagtutukdo an mga ilustrasyon?\nTaano ta kaipuhan nindo an pagtubod, pasensiya, asin pamibi?\n1, 2. (a) Ano an posibleng pinakamasakit na aatubangon kan mga magurang, asin paano ninda iyan mapapangganahan? (b) Anong apat na bagay an pag-uulayan ta ngunyan?\n“NAGTUTUBOD kita ki Jehova, pero dai iyan nangangahulugan na matubod man sa saiya an mga aki ta,” an sabi nin sarong mag-agom na taga Pransia. Sinabi pa ninda: “An pagtubod dai namamana. Padikit-dikit na nagkakaigwa kaiyan an satong mga aki.” Sarong brother na taga Australia an nagsurat: “An pagtabang sa aki mo na mapakusog an pagtubod iyo na gayod an pinakamasakit na aatubangon mo. Kaipuhan mong gamiton an gabos na makakatabang sa saimo. Tibaad hunaon mo na nasimbag mo na an hapot kan aki mo. Pero pag-abot nin panahon, ihahapot niya giraray iyan sa saimo! Kontento ngunyan sa simbag mo an aki mo, pero tibaad kinaagahan bako na. Kaipuhan mong balik-balikan an ibang tema.”\n2 Kun saro kang magurang, minsan daw naiisip mo kun baga kaya mong tukduan asin moldehon an saimong mga aki tanganing magdakula sindang may pagtubod? An totoo, mayo sa sato an makakagibo kaiyan kun sa sadiri sana niyato! (Jer. 10:23) Pero puwede kitang magpagiya sa Diyos tanganing magin mapanggana. Pag-isipan an apat na bagay na puwede nindong gibuhon para matabangan an saindong mga aki na mapakusog an pagtubod ninda: (1) Midbidon sindang marhay. (2) Tukduan sinda kan mga isinapuso nindo. (3) Gumamit nin epektibong mga ilustrasyon. (4) Magin mapasensiya asin mamibi para sa banal na espiritu.\n3. Paano maaarog kan mga magurang an halimbawa ni Jesus sa pagtutukdo?\n3 Dai nag-alangan si Jesus na haputon an saiyang mga disipulo kun ano an saindang pinaniniwalaan. (Mat. 16:13-15) Arugon an saiyang halimbawa. Sa relaks na mga kamugtakan, puwede nindong haputon an saindong mga aki kun ano an saindang iniisip asin pabayaan sindang sabihon an talagang namamatian ninda. Kaiba diyan an pag-uulay dapit sa mga bagay na tibaad dai niya masigurado o may pagduda siya. Sarong 15 anyos na brother sa Australia an nagsurat: “Pirming nakikipag-ulay sa sako si Papa manungod sa pagtubod ko saka tinatabangan niya akong mangatanusan. Hinahapot niya ako: ‘Ano an sinasabi kan Bibliya?’ ‘Naniniwala ka daw sa sinasabi kaiyan?’ ‘Taano?’ An gusto niya, sinisimbag ko iyan sa sadiri kong mga tataramon; habo niya na inuutro ko sana an mga nadangog ko sa saiya o ki Mama. Mantang nagdadakula ako, kaipuhan ko man na mas pahiwason an mga simbag ko.”\n4. Taano ta mahalagang seryosuhon an mga hapot kan saindong aki? Magtao nin halimbawa.\n4 Kun dai tulos paniwalaan kan aki nindo an sarong katukduan sa Bibliya, likayan na maanggot o itanos siya tulos. Mapasensiyang tabangan siya na mahanap an simbag sa mga hapot niya. An sabi nin sarong ama: “Seryosuhon an mga hapot kan saindong aki. Dai nindo iyan pagbaliwalaon, saka dai paglikayan an sarong tema huli sana ta tibaad bako kamong komportableng pag-ulayan iyan.” Sa katunayan, marahay ngani kun naghahapot an saindong aki huling ipinapahiling kaiyan na may pakilabot siya asin gustong makanuod. Dawa si Jesus, naghapot man nin mga seryosong bagay kan 12 anyos siya. (Basahon an Lucas 2:46.) Sarong 15 anyos na lalaking taga Denmark an nagsabi: “Kan sabihon ko sa mga magurang ko na nagduduwa-duwa ako kun baga yaon talaga kami sa tunay na relihiyon, kalmado sana sinda—dawa ngani posibleng nahadit sinda para sa sako. Gabos na hapot ko sinimbag ninda gamit an Bibliya.”\n5. Paano maipapahiling kan mga magurang na dai ninda binabaliwala an pagtubod kan saindang aki?\n5 Midbidon na marhay an saindong mga aki—aramon an mga iniisip ninda, namamatian, asin ikinakahadit. Nungkang isipon na igwa na sindang pagtubod huling nag-aatender man sinda sa Kristiyanong mga pagtiripon asin naghuhulit kaiba nindo. Iiba sa mga aktibidad nindo sa aroaldaw an pag-ulay-ulay dapit sa espirituwal na mga bagay. Ipamibi nindo an saindong mga aki asin mamibi kaiba ninda. Hinguwahon na aramon kun may inaatubang sindang ano man na pagbalo sa saindang pagtubod, asin tabangan sindang mapangganahan an mga iyan.\n6. Kun isasapuso kan mga magurang an katotoohan sa Bibliya, paano sinda kaiyan matatabangan sa saindang pagtutukdo?\n6 Nakakataros sa puso an mga pagtutukdo ni Jesus huling namumutan niya si Jehova, an Tataramon nin Diyos, asin an mga tawo. (Luc. 24:32; Juan 7:46) Kun igwa kamo kan arog kaiyan na pagkamuot, matataros man nindo an puso kan saindong mga aki. (Basahon an Deuteronomio 6:5-8; Lucas 6:45.) Kaya mga magurang, padagos na pag-adalan na marhay an Bibliya asin an satong mga publikasyon. Magin interesado sa mga linalang ni Jehova asin sa mga artikulo sa satong mga publikasyon na nagtutukar sa mga iyan. (Mat. 6:26, 28) Kun gigibuhon nindo ini, máhiwas an saindong kaaraman, márarom an pagpapahalaga nindo ki Jehova, asin magigin mas andam kamong tukduan an saindong mga aki.—Luc. 6:40.\n7, 8. Ano an magigin resulta kun pano nin katotoohan sa Bibliya an puso nin sarong magurang? Magtao nin mga halimbawa.\n7 Kun pano nin katotoohan sa Bibliya an saindong puso, pirmi nindong gustong ipakipag-ulay iyan sa saindong pamilya. Ipakipag-ulay iyan sa ano man na oras bako sana sa panahon na nag-aandam kamo para sa Kristiyanong mga pagtiripon o sa panahon kan saindong pampamilyang pagsamba. Dugang pa, an siring na mga pakikipag-ulay dai dapat na ipinipirit kundi dapat na magin natural iyan asin gikan sa buot, na garo kabtang na kan saindong mga pag-urulay sa aroaldaw. Sarong mag-agom sa Estados Unidos an ipinapakipag-ulay sa mga aki ninda an dapit ki Jehova pag may nahihiling sindang magayon na linalang o kun nagkakakan sinda nin masiram na kakanon. An sabi ninda: “Pinapagirumdom mi sa mga aki mi na mamumuton si Jehova saka patiinot niyang kinonsiderar an gabos na bagay bago niya iyan itinao sa sato.” Mantang nag-aataman kan saindang hardin, sarong mag-agom sa South Africa an ipinapakipag-ulay sa duwang aki nindang babayi an makangangalas na pagtubo kan mga pisog asin pagdakula kan mga tinanom. An sabi ninda: “Hinihinguwa ming itukdo sa mga aki mi na pahalagahan na marhay an buhay saka apresyaron an makangangalas na pagkalalang kaiyan.”\n8 Kan mga diyes anyos na an saiyang aking lalaki, sarong ama sa Australia an inaprobetsaran an pagbisita ninda sa sarong museo para tabangan an saiyang aki na mapakusog an pagtubod sa Diyos asin sa paglalang. “Nakahiling kami nin sarong displey nin suanoy na mga linalang sa dagat na inaapod na ammonoid saka trilobite,” an sabi kan ama. “Talagang napahanga kami na an mga linalang na ini na mayo na ngunyan, gabos magagayon, komplikado, saka kumpleto—arog mismo kan nahihiling ta ngunyan sa mga linalang. Kaya kun nagbabago an buhay puon sa simple sagkod sa mas komplikadong mga porma kaiyan, taano ta dati nang komplikadong marhay an suanoy na mga linalang na ini? Sarong leksiyon iyan na talagang nakapahanga sa sako, na sinabi ko man sa aki ko.”\n9. Taano ta epektibo an paggamit nin mga ilustrasyon, asin paano ini ginibo nin sarong ina?\n9 Parating naggagamit si Jesus nin mga ilustrasyon na nakakapaisip, nakakataros sa puso, asin nakakatabang na matandaan an leksiyon. (Mat. 13:34, 35) Natural sa mga aki an pagkaigwa ninda nin buhay na buhay na imahinasyon. Kaya mga magurang, hinguwahon na pirming gumamit nin mga ilustrasyon sa saindong pagtutukdo. Iyan mismo an ginibo nin sarong ina sa Japan. Kan otso asin diyes anyos an duwa niyang aking lalaki, tinukduan niya sinda mapadapit sa atmospera kan daga asin kun paano ipinahiling ni Jehova an pagmalasakit sa sato kan ginigibo niya iyan. Tinawan niya sinda nin gatas, asukar, asin kape. Dangan, sinabi niya sa kada saro sa sainda na timplahan siya nin kape. “Maingat sindang marhay na nagtimpla,” an sabi niya. “Kan haputon ko sinda kun taano ta maingat sindang marhay, sinabi ninda na gusto kaya nindang makatimpla nin kape na magugustuhan ko. Ipinaliwanag ko na maingat man na marhay na tinimpla nin Diyos an atmospera tanganing magin tamang-tama sana iyan para sa sato.” Angay para sa edad kan mga aki an ilustrasyon na iyan, asin aktibo sindang nagpartisipar sa arog kaiyan na paagi nin pagtutukdo sa sainda. Siguradong dai ninda nalingawan an nanudan ninda!\nPuwede nindong gamiton an ordinaryong mga bagay para pakusugon an pagtubod ninda sa Diyos asin paglalang (Hilingon an parapo 10)\n10, 11. (a) Anong mga ilustrasyon an puwede nindong gamiton para tabangan an saindong aki na mapakusog an pagtubod niya sa Diyos? (Hilingon an ritrato sa kapinunan kan artikulo.) (b) Anong mga ilustrasyon an nahiling nindong epektibo para sa saindong mga aki?\n10 Puwede pa ngani nindong gamiton an resipe sa pagluto para tabangan an aki nindo na mapakusog an pagtubod sa Diyos. Paano? Pagkatapos nindong maggibo nin cake o biskuwit, ipaliwanag kun paano nakatabang an resipe. Dangan, tawan siya nin prutas, halimbawa mansanas, tapos haputon siya: “Aram mo daw na kaipuhan man nin ‘resipe’ para magibo an mansanas na ini?” Bangaon an mansanas, asin itao sa saiya an pisog. Puwede mong sabihon na sa pisog na iyan “nakasurat” an resipe pero nasa lengguwaheng mas komplikadong marhay kisa sa ginagamit na mga tataramon sa sarong resipe sa pagluto. Puwede mong ihapot: “Kun may nagsurat kan resipe para sa cake, siisay daw an nagsurat kan mas komplikadong marhay na resipe para sa mansanas?” Para sa mas matuang aki, puwede mong ipaliwanag na an resipe para sa mansanas, o dawa para sa bilog na kahoy kaiyan, parte sana kan code na nasa DNA. Puwede mo man na ipahiling sa sainda an mga ritrato kaiyan na nasa pahina 10 sagkod 20 kan brosyur na The Origin of Life—Five Questions Worth Asking.\n11 Gustong-gusto nin dakul na magurang na ipakipag-ulay sa saindang mga aki an mga artikulo sa serye kan Awake! na “Was It Designed?” O kun saradit pa an aki ninda, itinutukdo ninda sa simpleng paagi an mga impormasyon sa mga artikulong ini. Halimbawa, sarong mag-agom sa Denmark an ikinumparar sa mga gamgam an mga eroplano. “Magkaagid na marhay an mga eroplano saka mga gamgam,” an sabi ninda. “Pero kaya daw kan mga eroplano na mangitlog tanganing magkaigwa nin saradit na eroplano? Kaipuhan daw kan mga gamgam nin airport para makalanding sinda? Arin an mas magayon pagdangugon, an tanog nin eroplano o an huni nin gamgam? Kaya siisay an mas madunong—an naggibo kan mga eroplano o an Kaglalang kan mga gamgam?” An arog kaiyan na pakikipag-ulay na may kaibang magagayon na hapot, makakatabang sa aki na mapauswag an saiyang kakayahan na mag-isip asin mapakusog an pagtubod niya sa Diyos.—Tal. 2:10-12.\n12. Paano makakatabang an mga ilustrasyon para mapakusog an pagtubod sa Bibliya kan saindong mga aki?\n12 Mapapakusog man nin epektibong mga ilustrasyon an pagtubod kan saindong aki sa pagigin tama kan Bibliya. Halimbawa, pag-isipan an Job 26:7. (Basahon.) Paano nindo maipapahiling na ipinasabong an tekstong ini? Imbes na sabihon sana na ki Jehova hali an impormasyon na yaon sa tekstong ini, puwede nindong pahiruon an imahinasyon kan saindong aki. Sabihon nindo na kan panahon ni Job mayo pa nin mga teleskopyo asin spaceship. Puwede nindong sabihon sa saindong aki na ipahiling niya kun taano ta puwedeng dipisil para sa nagkapira na maniwala na nakapatong sa mayo an sarong dakulaon na bagay, arog kan daga. Puwede siyang gumamit nin bola o gapo para idemonstrar an puntong iyan paagi sa pagpahiling na an sarong bagay na may gabat kaipuhan na may pinapatungan na saro pang bagay. Maitatadom sa isip kan saindong aki na haloy nang ipinasurat ni Jehova sa Bibliya an mga impormasyon bago pa ini mapatunayan na totoo kan mga tawo.—Neh. 9:6.\n13, 14. Paano maitutukdo kan mga magurang sa saindang mga aki an kahalagahan kan mga prinsipyo sa Bibliya?\n13 Mahalagang marhay man na itukdo nindo sa saindong mga aki an kahalagahan kan mga prinsipyo sa Bibliya. (Basahon an Salmo 1:1-3.) Magigibo nindo ini sa dakul na paagi. Halimbawa, puwede nindong ipaimahinar sa sainda na maistar sinda sa sarong harayong isla asin kaipuhan nindang pumili nin mga tawong iiiba nindang mag-istar duman. Dangan ihapot, “Anong mga ugali an gusto nindong igwa sinda tanganing makapamuhay kamo nin matuninong saka magin marahay an pag-iribanan nindo sa isla?” Puwede man nindong ipakipag-ulay sa sainda an madunong na mga giya na nasa Galacia 5:19-23.\n14 Sa paaging ini, duwang mahalagang leksiyon an maitutukdo nindo sa saindong mga aki. Inot, nakakatabang an mga pamantayan nin Diyos tanganing magkaigwa nin tunay na katuninungan asin pagkasararo. Ikaduwa, tinutukduan na kita ngunyan ni Jehova kun paano mamumuhay sa bagong kinaban. (Isa. 54:13; Juan 17:3) Mas maiduduon nindo an mga puntong ini kun mapili kamo nin sarong eksperyensiya sa satong mga publikasyon. Puwedeng hali ini sa seryeng “Binago kan Bibliya an Saindang Buhay,” sa An Torrengbantayan. O puwede nindong imbitaran an sarong kakongregasyon nindo para iistorya sa saindong pamilya an ginibo niyang dakulang mga pagbabago para mapaugma si Jehova. Paagi kan arog kaiyan na mga halimbawa, mahihiling kan mga aki nindo na talagang may epekto sa buhay nin saro an mga prinsipyo sa Bibliya!—Heb. 4:12.\n15. Ano an dapat na magin panginot nindong pasuhan pag nagtutukdo kamo sa saindong mga aki?\n15 An punto iyo ini: Gumamit nin manlain-lain na paagi nin pagtutukdo sa saindong mga aki. Paandaron an saindong imahinasyon. Pahiruon an saindang kakayahan na mag-isip, na kinokonsiderar an saindang edad. Gibuhon na nakakaugma asin nakakapakusog sa pagtubod an pagtutukdo sa sainda. Sarong ama an nagsabi: “Dai mapagal na mag-eksperimento nin bagong mga paagi para itukdo an nauutrong mga tema.”\n16. Taano ta mahalagang marhay na magin mapasensiya pag nagtutukdo sa mga aki? Magtao nin halimbawa.\n16 Kaipuhan an banal na espiritu nin Diyos para magkaigwa nin makusog na pagtubod—sarong aspekto kan bunga kaiyan. (Gal. 5:22, 23) Kun paanong nangangaipo nin panahon para mahinog an sarong literal na bunga, nangangaipo man nin panahon para mapakusog an pagtubod. Kaya kaipuhan nindong magin mapasensiya asin matiyaga sa pagtutukdo sa saindong mga aki. Sarong ama sa Japan, na may duwang aki, an nagsabi: “Simple sana an ginigibo mi ni agom sa mga aki mi, tinatawan mi sinda nin dakul na atensiyon. Puon kan saradit pa sinda, tinutukduan ko na sinda 15 minutos kada aldaw, apuwera na sana kun may Kristiyanong mga pagtiripon. Bakong masakit para sa samo o para sa mga aki mi an 15 minutos.” Sarong paraataman nin sirkito an nagsurat: “Kan tin-edyer ako, mas dakul akong hapot na dai naihahapot o pagduda na dai naisasabi. Sa paglihis nin panahon, dakul sa mga iyan an nasimbag sa mga pagtiripon o sa pampamilya o personal na pag-adal. Kaya, mahalaga talaga para sa mga magurang na padagos sanang magtukdo.”\nTanganing magin epektibong paratukdo, dapat na isapuso mo nguna an Tataramon nin Diyos (Hilingon an parapo 17)\n17. Taano ta mahalaga an marahay na halimbawa kan mga magurang, asin paano nagin marahay na halimbawa sa saindang mga aki an sarong mag-agom?\n17 Siyempre, an saro pang bagay na mahalagang marhay iyo an saindong marahay na halimbawa nin pagtubod. Oobserbaran kan saindong mga aki an mga ginigibo nindo, asin siguradong magigin marahay an epekto kaiyan sa sainda. Kaya bilang mga magurang, padagos nindong pakusugon an saindong pagtubod. Ipahiling sa saindong mga aki kun gurano katotoo sa saindo si Jehova. Pag may ikinakahadit an sarong mag-agom na taga Bermuda, namimibi sinda kaiba kan saindang mga aki para sa paggiya ni Jehova, asin dinadagka ninda an mga ini na magkanya-kanya man na mamibi. “Sinasabi mi man sa matua ming aking babayi, ‘Magtiwala kang marhay ki Jehova, pirmi kang magin sibot sa mga gibuhon na pang-Kahadian, saka dai ka magparahadit.’ Pag nahihiling niya an resulta, aram niyang tinatabangan kami ni Jehova. Talagang napapakusog na marhay kaiyan an pagtubod niya sa Diyos asin sa Bibliya.”\n18. Anong mahahalagang katotoohan an dapat na tandaan kan mga magurang?\n18 Siyempre, sa kahuri-hurihi, an mga aki pa man giraray an kaipuhan na magpakusog kan sainda mismong pagtubod. Bilang mga magurang, kamo an nagtatanom asin nagbabaribi. Pero, an Diyos sana an makakapatalubo kaiyan. (1 Cor. 3:6) Kaya mamibi para sa saiyang banal na espiritu, asin magmaigot na tukduan an saindong namumutan na mga aki, huling sa paggibo kaiyan, tinatawan nindo si Jehova nin rason para bendisyunan niya kamo.—Efe. 6:4.


Minatubod Ako Sa Diklom: 2010\nCover Art for an anthology of 100 poems in Bikol\nArtist: Nunilon Bancaso\nPosted by Kristian Cordero at 5:19 PM No comments:\nAn Kasagkodan Kan Google Earth\nAlbay Viejo ni Raffi Banzuela\n“Himoloan”, an pag-atang ki Gugurang an apod sa serye nin pagbungsod nin mga librong Bikolnon sa Aquinas University kan Legazpi asin nakaabot ako sa pagsapubliko kan librong Albay Viejo kan parasurat-paratukdo buda brodkaster na si Raffi Banzuela, na sigun ki Frank Peñones Jr, na nagbasa nin rebyu kan nasabing libro, si Banzuela sarong buhay na yaman kan satuyang panahon, kan satuyang rona, bako sana ta siya padagos na nagpupursigi na magsurat sa Bikol, kundi ta an saiyang mga obra sa Bikol nakagamot bako lang sa odok na pagkamoot asin paggiromdom kan Bikol, kundi sa bagsik buda tarom man kan saiyang isip na pigpapanday kan saiyang paghorop-horop asin paghingowa na padagos na taison an sadiring kadunongan dapit sa Bikol asin sa kinaban. Buot kong sabihon, si Banzuela, dawa saro sa mga enot na parasurat sa Bikol kan huring tolong dekada, dai nangangahulugan na kaibahan siya duman sa antigong panahon. Kun susumahon ngani, siya toreng garing kan kontemporanyong pagsurat Bikolnon na dai nanggad maikukulong sana sa apat na kudal kan Bikol. Sa sakuya, siya samuyang kahenerasyon sa pagsurat nin huli ta dai pa man siyang ontok sa pag-atid-atid, pagbayaw asin pagdiskutir kan mga bagay na may hararom na koneksyon sa buhay kan mga parasurat asin kan saiyang banwaan.\nSa pagbasa kan mga obrang Bikolnon, orog na si mga hinihimo ngonyan na panahon, yaon parati an pagmawot na magsaysay, mag-osip, magrawitdawit, mangapodan ki giraray na pagsir-ip asin pag-isip sa kamugtakan niyato na inaatubang an dakulang daguso nin mga pangyayari kun sain ibinubugtak kita sa dakul, sarabod na sitwasyon na luhay-luhay na napapara an satuyang pagkaaram sa satuyang pagkanitawo.\nSa librong Albay Viejo ni Banzuela, na may apat na kabtang nin manlain-lain na osipon, istorya, (h)istorya asin magkatarakod-takod pang mga istorya, binubuksan kan parasurat an mga laberinto na pwedeng laogon asin susugon kan saiyang mga kahimanwa tanganing orog na pahiwason an pagmati sa kinamumugtakan. Sa pagripaso ninda Peñones asin kan kritiko man na si Dr. Paz Verdades Santos, na parehong babad sa lente kan teorya sa literatura asin kultural na pag-adal, makahulugan na dai ninda tinawan nin istriktong kategorya na kakabalihan kan obrang ini ni Banzuela: kun ini baya sarong historical work o creative work, kun ini book of essays o book of short stories. Wara sa nagin ugali kan duwang kritiko, an pagbansag, imbes, sinda mismo nagtuga na nadara sinda kan gayon asin ludok kan mga rekwerdos, imbong kan prosa, kan pag-atid-atid sa kun anong yaon pa asin mayo na, kan kausongan ni Banzuela na magpahayag kan mga manlain-lain na istoryang guno sa giromdom, guno sa agi-agi, an nahinanyog asin an nahimati. Inibitaran na an pagsasakategorya kan duwang kritikong parabasa, nin huli ta bako pa gayod ining panahon para sa mga istrikto asin mapaabaw-abaw na pagsadol kan mga siring na obrang Bikolnon, na paboritong gibohon kan kadaklan sa mga titulado sa akademya na parati man na nakahiling sa mga sukulan kan sulnupan. Kaya, para ki Peñones buda ki Dr. Santos, an obra ni Banzuela yaon sa ibang lebel nin pagsabot sa Bikolnon na kinaban. Ibang paagi nin agi-agi na naghahanap pa nin sadiri niyang estilo nin paglakaw. Ta ‘baad kaya an diskursong itinatao kan libro yaon duman mismo sa kun ano para sa kagsurat o sa satuya an pag-osip. Sa librong Albay Viejo mahihiling na yaon an pag-osip sa tataramon mismo asin sa pagsaysay nin odok sa boot kan maludok nagi-agi kan banwaan na kinadakulaan, arog mismo kan Albay Viejo, na sa pagtaram ni Banzuela, “an yaon alagad an mayo, an banwaan na haros digdi alagad uto man, parating nasa nga’ngaan kan kagabsan.” Ta mayong Albay Viejo alagad may Albay Viejo. Sa kontradiksyon na ini, nilulugar sa mas mahiwasa na tereyn ni Banzuela an saiyang banwang padaba, na pinapapaorog asin saiyang inaataman, binabayubuan, pinapalawig sa paagi kan mga tataramon na ginagamit sa pag-istorya. An Albay Viejo an kasagkodan kan birtwal na mata kan Google Earth.\nKulibat palan, nin huli ta pwede kayang basahon ini kan iba bilang sarong historical work siring na sa halawig na panahon an monograph kan Heswitang si Fr. O’Brien an naging bibliya sa Ateneo de Naga, pag-abot sa kultura asin kasaysayan kan Bikol, sagkod asin marahay na sana kan puon na magluwas si Dr. Danilo Gerona kan saiyang ‘From Epic To History” kan dekada ’90 asin iba pang pag-adal sa kasaysayan kan Bikol. Sa kaso kan Albay Viejo, may pagmati ako nin pagduwa-duwa asin habo kong mangyari, na magin sanang historikal na babasahon an libro ni Banzuela huli na lamang ta naunambitan kaini an mga personaheng nabuhay asin nagbara-balabagat sa istorya kan Albay; may pag-osip ini sa mga pirang “pre-historikal asin historikal” na pangyayari; may pangapodan ini na giromdomon an nakaagi tanganing orog na masabotan kan kontemporanyong henerasyon an satuyang pagkabuhay; may mga lumang retrato ini. Sa hiling ko orog na mas angay na mahiling an libro bilang sarung creative work, nin huli sa halangkaw na kalidad kan prosa kaini, mayamanon na bokabularyo, asin an daing-supog-, daing-kapaniruan, na paggamit kaini kan Bikol na inaataman sa dapan kan bulkan na iyo an pinakabirtud kan libro asin kun pa’no sa paagi kan parehong tataramon na ini, sinususod niya an saiyang agi-agi asin an istorya kan saiyang banwa sa paagi nin pag-osip. Sarong bagong pag-agi nin pag-osip, nin pag-istorya kan historya an ginibo digdi ni Banzuela kun sain pwedeng hilingon na an gabos na nagpoposiyong bilang opisyal na istorya saro sa naman na osipon. Sa paghiling na ini sarong gibo kan imahinasyon na may pagmakulog sa agi-agi asin istorya kan banwaan, orog na ipinapahiling satuya ni Banzuela an mga dalan na pwede niyatong lakawan sa pagsusod kan satuyang mga agi-agi.\nSa saro pang pagsabi, sa librong ini yaon sa mapakumbabang pagrumdom an Albay Viejo kan parasurat na nagsusudo-sudo mismo sa mga pinamumutang tang mga historikal na detalye asin akda. Kun may malinaw sako, an Albay Viejo pwedeng hilingon na sarung historikal na dokumento na may komentaryo sa kun pano kita nagsusurat, nag-iisip, nag-oosip, nabubuhay sa panahon niyato ngonyan. Saro ining pagkulibat sa mga kinatudan o mga pinapapatuod sa satuyang pagkabuhay asin dakulang ranga ini sa satuyang mga Bikolnon na igwang pagmakulog sa banwaan, sa satuyang mga tataramon. Sa atang na ini, binubuksan ni Banzuela an sarong paghiling sa pagsaysay, na ini pag-osip, pag-istorya, pagrumpag, pagmaan, pagsansan, kan mga agi-agi kan saiyan banwaan. Sa pagbasa kan libro ni Banzuela, nagigiromdoman ko an naunambitan kan Nobel Prize for Literature ngonyan na taon na si Mario Vargas Llosa sa saiyang saysay na The Truth of the Lies: “For almost every writer, memory is the starting point for fantasy, the springboard that launches the imagination on its unpredictable flight towards fiction. Memories and inventions mix in creative literature in an often inextricable way for the author himself who, although he might pretend the contrary, knows that the recovery of past time to which literature can lead is always a simulacrum, a fiction in which what is remembered dissolves into what is dreamed and vice versa.” Kaya sa paghiling ko man mas a’ngay na basahon na mga mabanhing saysay, sarong paghingowa na magdugkal nin mga mayaman na burabod na pwedeng gunoan nin iba pang dalan para sa iba pang rekwerdos sa sadiri tang mga rona, an librong Albay Viejo ni Banzuela. Ini an librong nagsasayuma nin anuman na kategorya apwera sa maludok na pag-ako kaini bilang magayon, may kabray sa daghan na babasahon na Bikolnon. Sa arog kan mga librong ini, nagpapadagos pa man an pangangaipuhan na mag-osip para sa satuyang mga banwaan. Pag-osip na iyo an pinakabuhay ni Kadunong kan epikong sinasahutan. Pag-osip tanganing orog kitang sadulon na an kinaban na ini nagpupuon sa pagsayod asin pagkanuod kan satuyang mga tataramon na kaipuhan nang tubuson asin tawan katalingkasan gikan sa puro kan satuyang mga dila.\nPosted by Kristian Cordero at 1:58 PM No comments:\nLabels: bicol mail column, book review


BASAHON SA Albanian Aleman American Sign Language Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ewe Ga Greenlandic Haitian Creole Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Mizo Moore Myanmar Norwegian Ossetian Papiamento (Curaçao) Persian Polish Portuguese Pranses Rarotongan Romanian Samoan Setswana Seychelles Creole Shona Silozi Sinhala Slovak Slovenian Sranantongo Swahili Tagalog Tatar Thai Tsonga Turkish Ukrainian Urdu Vietnamese\n‘Pinapahiro nin Dios an gabos na bagay sono sa paagi na isinasadol kan saiyang kabotan.’—EFESO 1:11.\n1. Taano an gabos na kongregasyon kan Mga Saksi ni Jehova ta magtitiripon sa Abril 12, 2006?\nSA Mierkoles na banggi, Abril 12, 2006, mga 16 milyon katawo an magtitiripon tanganing selebraron an Pamanggihan nin Kagurangnan. Sa lambang pagtitiriponan, igwang sarong lamesa na may nakapuestong tinapay na daing lebadura na nagrerepresentar sa hawak ni Cristo, asin mapulang arak na nagsisimbolisar sa saiyang pinabolos na dugo. Sa huring kabtang nin pahayag na nagpapaliwanag kan kahulogan kan Memorial kan kagadanan ni Jesus, an mga emblemang ini—an tinapay nguna, dangan an arak—ipapasa sa gabos na presente. Sa medyo dikit sana sa mga kongregasyon kan Mga Saksi ni Jehova, saro o labi pa sa mga nag-aatender an makikikabtang sa mga emblema. Minsan siring, sa dakol na kamugtakan, mayo sa mga nag-aatender an makikikabtang. Taano ta kakadikit sanang Kristiano, idtong mga may paglaom na mabuhay sa langit, an nakikikabtang, mantang an mayoriya, idtong mga may paglaom na mabuhay sagkod lamang sa daga, dai nakikikabtang?\n2, 3. (a) Paano ginibo ni Jehova an paglalang oyon sa saiyang katuyohan? (b) Sa anong katuyohan linalang ni Jehova an daga asin an katawohan?\n2 Si Jehova sarong Dios na may katuyohan. Sa pag-otob kan saiyang katuyohan, ‘pinapahiro nia an gabos na bagay sono sa paagi na isinasadol kan saiyang kabotan.’ (Efeso 1:11) Linalang nguna nia an saiyang bugtong na Aki. (Juan 1:1, 14; Kapahayagan 3:14) Dangan, paagi sa Aking ini, linalang ni Jehova an sarong pamilya nin espiritung mga aki asin sa katapustapusi an pisikal na uniberso, kaiba an daga asin an tawo na yaon dian.—Job 38:4, 7; Salmo 103:19-21; Juan 1:2, 3; Colosas 1:15, 16.\n3 Dai linalang ni Jehova an daga bilang sarong lugar nin pagbalo tanganing padakulaon an saiyang pamilya nin espiritung mga aki sa langit, siring kan itinotokdo kan dakol na iglesia nin Kakristianohan. Linalang nia iyan na igwa siang depinidong katuyohan, “tanganing pag-istaran” iyan. (Isaias 45:18) Linalang nin Dios an daga para sa tawo asin an tawo para sa daga. (Salmo 115:16) An enterong globo magigin sarong paraiso, pano nin matanos na mga tawo, na magkukultibar asin mag-aasikaso kaiyan. Nungkang iinalok sa enot na tawong mag-agom an esperansang magduman sa langit sa kahurihurihi.—Genesis 1:26-28; 2:7, 8, 15.\nKinuestion an Katuyohan ni Jehova\n4. Paano kinuestion sa pagpopoon kan kasaysayan nin tawo an paggamit ni Jehova kan soberaniya?\n4 Nagrebelde an sarong espiritung aki nin Dios asin pinonan na olangon an katuyohan ni Jehova, na inaabuso an balaog nin Dios na libreng kabotan. Rinaot nia an katoninongan na yaon sa gabos na nagpapaheling nin mamomoton na pagpasakop sa soberaniya ni Jehova. Itinulod ni Satanas an enot na tawong mag-agom na ponan an dalan nin pagigin independiente sa Dios. (Genesis 3:1-6) Dai nia pinagnegaran an kapangyarihan ni Jehova, kundi kinuestion nia an Saiyang paagi nin paggamit kan soberaniya asin kun siring kan Saiyang deretso na mamahala. Sa siring na paagi, an pundamental na isyu kan soberaniya ni Jehova ibinangon digdi sa daga, sa mismong pagpopoon kan kasaysayan nin katawohan.\n5. Anong sekondaryong isyu an ibinangon, asin siisay an kalabot?\n5 Konektadong marhay sa pangenot na isyung iyan nin unibersal na soberaniya an sekondaryong isyu na ibinangon ni Satanas kan kaaldawan ni Job. Ibinugtak ni Satanas sa pagduda an motibo kan mga linalang ni Jehova sa pagpapasakop sa Saiya asin paglilingkod sa Saiya. Ipinasentido ni Satanas na ginigibo ninda iyan huli sa makasadiring mga dahelan asin na, kun maagi sa pagbalo, saindang tatalikdan an Dios. (Job 1:7-11; 2:4, 5) Minsan ngani ibinangon may koneksion sa tawong lingkod ni Jehova, kalabot man sa angat na ini an espiritung mga aki nin Dios, pati an bugtong na Aki ni Jehova.\n6. Paano si Jehova nagin maimbod sa saiyang katuyohan asin sa saiyang ngaran?\n6 Huling maimbod sa saiyang katuyohan asin sa kahulogan kan saiyang ngaran, pinangyari ni Jehova na sia magin sarong Propeta asin Paraligtas. * Sinabi nia ki Satanas: “Papag-iiwalon ko ika asin an babae saka an saimong banhi asin an saiyang banhi. Lulugadon ka nia sa payo asin lulugadon mo sia sa bool.” (Genesis 3:15) Paagi sa Banhi kan saiyang “babae,” o an langitnon na kabtang kan saiyang organisasyon, sisimbagon ni Jehova an angat ni Satanas asin tatawan an mga gikan ni Adan nin paglaom na kaligtasan asin buhay.—Roma 5:21; Galacia 4:26, 31.\n“An Sagradong Hilom kan Saiyang Kabotan”\n7. Anong katuyohan an ihinayag ni Jehova paagi ki apostol Pablo?\n7 Sa saiyang surat sa mga Kristiano sa Efeso, magayonon an pagkapaliwanag ni apostol Pablo kun paano an pag-administrar ni Jehova sa mga bagay-bagay tanganing otobon an saiyang katuyohan. Si Pablo nagsurat: “Ipinaaram nia sa sato an sagradong hilom kan saiyang kabotan. Sono sa saiyang marahay na kawilihan na nagin katuyohan nia mismo an sarong administrasyon sa katapusan kan itinalaan na mga panahon, arin na baga, na tiponon giraray an gabos dian ki Cristo, an mga bagay sa kalangitan asin an mga bagay sa daga.” (Efeso 1:9, 10) An mamuraway na katuyohan ni Jehova iyo na papangyarihon an sarong nagkakasararong uniberso na okupado nin mga linalang na mamomoton na nagpapasakop sa saiyang soberaniya. (Kapahayagan 4:11) Masasantipikar kun siring an saiyang ngaran, mapapatunayan na si Satanas putikon, asin mangyayari an kabotan nin Dios “kun paano sa langit, siring man sa daga.”—Mateo 6:10.\n8. Ano an kahulogan kan tataramon na trinadusir na “administrasyon”?\n8 An “marahay na kawilihan,” o katuyohan, ni Jehova maootob paagi sa “sarong administrasyon.” Naggamit si Pablo nin sarong tataramon na literal na nangangahulogan na “pagpadalagan sa harong.” Iyan nanonongod, bakong sa sarong gobyerno na siring kan Mesiyanikong Kahadean, kundi sa paagi nin pagpadalagan sa mga bagay-bagay. * An makangangalas na paagi nin pag-administrar ni Jehova sa mga bagay-bagay tanganing gibohon an saiyang katuyohan igwa nin kalabot na sarong “sagradong hilom” na progresibong ihahayag sa pag-agi nin panahon.—Efeso 1:10; 3:9, nota sa ibaba.\n9. Paano progresibong ihinayag ni Jehova an sagradong hilom kan saiyang kabotan?\n9 Paagi sa sunod-sunod na tipan, progresibong ihinayag ni Jehova kun paano maootob an saiyang katuyohan may labot sa Banhi na ipinanuga duman sa Eden. An saiyang panuga sa tipan ki Abraham naghahayag na an ipinanugang Banhi madatong digdi sa daga sa linahe ni Abraham asin iyo an magigin paagi tanganing “an gabos na nasyon sa daga” magbebendisyon kan saindang sadiri. An tipan na iyan nagpaparisa man na may ibang makakaiba sa pangenot na kabtang kan banhi. (Genesis 22:17, 18) An tipan nin Ley na ipinakipagtipan sa Israel sa laman naghayag kan katuyohan ni Jehova na magkaigwa nin “kahadean nin mga saserdote.” (Exodo 19:5, 6) An tipan ki David nagpapaheling na an Banhi iyo an magigin Payo nin sarong Kahadean sagkod sa panahon na daing talaan. (2 Samuel 7:12, 13; Salmo 89:3, 4) Kan an mga Judio magiyahan na kan tipan nin Ley pasiring sa Mesiyas, ihinayag ni Jehova an dugang pang mga aspekto kan kaotoban kan saiyang katuyohan. (Galacia 3:19, 24) An mga tawo na makakaiba sa pangenot na kabtang kan banhi iyo an mabilog kan ihinulang “kahadean nin mga saserdote” asin dadarahon sa sarong “bagong tipan” bilang an bagong “Israel,” an espirituwal na Israel.—Jeremias 31:31-34; Hebreo 8:7-9. *\n10, 11. (a) Paano ihinayag ni Jehova an ihinulang Banhi? (b) Taano an bugtong na Aki nin Dios ta nagdigdi sa daga?\n10 Kaoyon kan pag-administrar kan katuyohan nin Dios, nag-abot an panahon tanganing tumunga digdi sa daga an ihinulang Banhi. Isinugo ni Jehova an anghel na si Gabriel tanganing sabihan si Maria na sia mangangaki nin sarong aking lalaki na aapodon Jesus. An anghel nagsabi sa saiya: “An sarong ini magigin dakula asin aapodon na Aki kan Kaharohalangkawe; asin itatao sa saiya ni Jehova Dios an trono ni David na saiyang ama, asin sia mamamahala bilang hade sa kamag-anakan ni Jacob sagkod lamang, asin dai magkakaigwa nin katapusan an saiyang kahadean.” (Lucas 1:32, 33) Sa siring, nagin malinaw kun siisay an ipinanugang Banhi.—Galacia 3:16; 4:4.\n11 An bugtong na Aki ni Jehova madatong digdi sa daga asin lubos na mababalo. Yaon sa kamot ni Jesus an sangkap na simbag sa angat ni Satanas. Sia daw magdadanay na maimbod sa saiyang Ama? Kalabot digdi an sarong sagradong hilom. Kan huri ipinaliwanag ni apostol Pablo an papel ni Jesus: “An sagradong hilom kan diosnon na debosyon na ini tunay na dakula: ‘Sia ihinayag sa laman, ipinahayag na matanos sa espiritu, nagpaheling sa mga anghel, ihinulit sa mga nasyon, tinubod sa kinaban, inako duman sa kamurawayan.’” (1 Timoteo 3:16) Iyo, paagi sa saiyang dai nababaring integridad sagkod sa saiyang kagadanan, itinao ni Jesus an pangultimong simbag sa angat ni Satanas. Alagad an ibang detalye kan sagradong hilom dai pa ihinahayag.\n“An Sagradong Hilom kan Kahadean nin Dios”\n12, 13. (a) Ano an sarong aspekto kan “sagradong hilom kan kahadean nin Dios”? (b) Ano an kalabot sa pagpili ni Jehova nin limitadong bilang nin mga tawo na maduman sa langit?\n12 Sa saro kan saiyang mga biahe sa paghuhulit sa Galilea, ipinarisa ni Jesus na an sagradong hilom konektadong marhay sa saiyang Mesiyanikong Kahadean na gobyerno. Sinabihan nia an saiyang mga disipulo: “Itinao sa saindo an pakasabot kan sagradong mga hilom kan kahadean kan kalangitan [“kahadean nin Dios,” Marcos 4:11].” (Mateo 13:11) An sarong aspekto kan hilom na iyan kalabot an pagpili ni Jehova nin “sadangoton na aripompon” nin 144,000 katawo na asosyado sa saiyang Aki bilang kabtang kan banhi, na kaiba niang maghahade sa langit.—Lucas 12:32; Kapahayagan 14:1, 4.\n13 Huling an mga tawo linalang na mag-istar sa daga, kinaipuhan an paggibo ni Jehova nin “bagong linalang” tangani na makaduman sa langit an nagkapirang tawo. (2 Corinto 5:17) Nagtataram bilang saro kan mga pinili na magkamit kan pambihirang langitnon na paglaom na ini, si apostol Pedro nagsurat: “Pag-omawon an Dios asin Ama kan satong Kagurangnan na si Jesu-Cristo, huli ta segun sa saiyang dakulang pagkaherak tinawan nia kita nin bagong pagkamundag sa buhay na paglaom paagi sa pagkabuhay liwat ni Jesu-Cristo hale sa mga gadan, sa dai nalalapa asin daing digta patin dai napaparang mana. Iyan nakatagama sa kalangitan para sa saindo.”—1 Pedro 1:3, 4.\n14. (a) Paano kalabot sa “sagradong hilom kan kahadean nin Dios” an mga bakong Judio? (b) Taano ta nasasabotan niato an ‘hararom na mga bagay na ini nin Dios’?\n14 An saro pang kabtang kan sagradong hilom kun mapadapit sa maabot na gobyernong Kahadean iyo an kabotan nin Dios na iiba an mga bakong Judio sa sadit na bilang nin mga tawo na aapodon tanganing maghade kaiba ni Cristo sa langit. Ipinaliwanag ni Pablo an aspektong ini kan “administrasyon,” o paagi nin pagpadalagan ni Jehova sa kaotoban kan saiyang katuyohan: “Sa ibang mga kapag-arakian an hilom na ini dai ipinahayag sa mga aki nin mga tawo arog kan pagkapahayag kaiyan ngonyan sa saiyang banal na mga apostol asin propeta paagi sa espiritu, arin na baga, na an mga tawo kan mga nasyon maninigong magin kaibang paramana asin kapwa miembro kan hawak patin nakikikabtang kaiba niato sa panuga kasaro ni Cristo Jesus paagi sa maogmang bareta.” (Efeso 3:5, 6) An pakasabot sa kabtang na ini kan sagradong hilom ihinayag sa “banal na mga apostol.” Siring man ngonyan, kun bakong huli sa tabang kan banal na espiritu, dai niato masasabotan an ‘hararom na mga bagay na ini nin Dios.’—1 Corinto 2:10; 4:1; Colosas 1:26, 27.\n15, 16. Taano ta pinili ni Jehova hale sa katawohan an kairibang mamamahala ni Cristo?\n15 “An sanggatos may apat na polo may apat na ribo” na naheling na nagtitindog sa kaibanan kan “Kordero” sa langitnon na Bukid nin Sion sinasabing “binakal hale sa daga,” “binakal hale sa katawohan bilang enot na mga bunga sa Dios asin sa Kordero,” si Cristo Jesus. (Kapahayagan 14:1-4) Pinili ni Jehova an enot kan saiyang langitnon na mga aki na magin pangenot na kabtang kan banhi na ipinanuga sa Eden, alagad taano ta pinili nia hale sa katawohan an kairiba ni Cristo? Ipinaliwanag ni apostol Pablo na an limitadong bilang na ini “inapod oyon sa . . . katuyohan” ni Jehova, “siring sa pinagmarahay kan saiyang kabotan.”—Roma 8:17, 28-30; Efeso 1:5, 11; 2 Timoteo 1:9.\n16 An katuyohan ni Jehova iyo na santipikaron an saiyang dakula asin banal na ngaran asin ibindikar an saiyang unibersal na soberaniya. Paagi sa saiyang madonong nanggad na “administrasyon,” o paagi nin pagpadalagan sa mga bagay-bagay, isinugo ni Jehova an saiyang panganay na Aki digdi sa daga, kun saen sia lubos na nabalo. Apuera kaini, nagdesisyon si Jehova na iiba sa Mesiyanikong Kahadean na gobyerno kan saiyang Aki an mga tawo na nagsuportar man sa Saiyang soberaniya sagkod sa kagadanan.—Efeso 1:8-12; Kapahayagan 2:10, 11.\n17. Taano ta makakapag-ogma kita na si Cristo asin an kairiba niang mga mamamahala namuhay dati bilang mga tawo?\n17 Ipinaheling ni Jehova an saiyang dakulang pagkamoot sa mga gikan ni Adan paagi sa pagsugo sa saiyang Aki digdi sa daga asin paagi sa pagpili hale sa katawohan kan makakaibang mga paramana kan Aki sa gobyernong Kahadean. Paano makikinabang dian an iba na nagin maimbod ki Jehova, poon ki Abel? Namundag na oripon nin kasalan asin kagadanan, an bakong sangkap na mga tawo kaipuhan na maomayan sa espirituwal asin pisikal saka darahon sa pagkasangkap, oyon sa orihinal na katuyohan ni Jehova para sa katawohan. (Roma 5:12) Para sa gabos na naglalaom na mabuhay nin daing katapusan sa daga, nakakaranga nanggad na maaraman na ipapaheling sa sainda kan saindang Hade an pagkamoot asin maboot na pagsabot na siring kan ginibo nia sa saiyang mga disipulo durante kan saiyang ministeryo sa daga! (Mateo 11:28, 29; Hebreo 2:17, 18; 4:15; 7:25, 26) Asin nakakapakosog nanggad liwat sa boot para sa sainda na marealisar na an mga hade-saserdoteng kairiba ni Cristo sa langit dati mga lalaki asin babaeng may pagtubod na nakipaglaban man mismo sa personal na mga kaluyahan asin nakaeksperyensia kan mga angat sa buhay na arog kan naeeksperyensiahan niato!—Roma 7:21-25.\nAn Seguradong Katuyohan ni Jehova\n18, 19. Taano ta mas malinaw sa sato an mga tataramon ni Pablo sa Efeso 1:8-11, asin ano an kokonsideraron sa masunod na artikulo?\n18 Mas naiintindihan na niato ngonyan an kahulogan kan mga tataramon ni Pablo sa linahidan na mga Kristiano, na yaon sa Efeso 1:8-11. Sinabi nia na ipinaaram sa sainda ni Jehova “an sagradong hilom kan saiyang kabotan,” na sinda ‘itinalaga bilang mga paramana’ sa kaibanan ni Cristo, asin na sinda “itinalaga sono sa katuyohan nia na nagpapahiro sa gabos na bagay sono sa paagi na isinasadol kan saiyang kabotan.” Nasasabotan niato na kaoyon ini sa makangangalas na “administrasyon” ni Jehova sa mga bagay-bagay para sa pag-otob kan saiyang katuyohan. Tinatabangan man kita kaini na masabotan kun taano ta dikit sanang Kristiano na nag-aatender sa Pamanggihan nin Kagurangnan an nakikikabtang sa mga emblema.\n19 Sa masunod na artikulo, maheheling niato kun ano an kahulogan kan Memorial kan kagadanan ni Cristo para sa mga Kristiano na an paglaom langitnon. Maaaraman man niato kun taano an minilyon na may paglaom na mabuhay sagkod lamang sa daga ta maninigong magkainteres na marhay sa isinisimbolisar kan Memorial.\n^ par. 6 An ngaran nin Dios literal na nangangahulogan na “Saiyang Pinapangyayaring Magin.” Si Jehova puedeng magin ano man na kaipuhan na magin tanganing maotob an saiyang katuyohan.—Exodo 3:14, nota sa ibaba.\n^ par. 8 Ipinapaheling kan mga tataramon ni Pablo na an “administrasyon” nagpupunsionar na kan saiyang kaaldawan, mantang ipinaparisa kan Kasuratan na an Mesiyanikong Kahadean naestablisar kaidto sanang 1914.\n^ par. 9 Para sa detalyadong pagtokar kan mga tipan na ini na kalabot sa pagkaotob kan katuyohan nin Dios, helingon an The Watchtower na Pebrero 1, 1989, pahina 10-15.\n• Taano ta linalang ni Jehova an daga asin ibinugtak dian an tawo?\n• Taano ta kinaipuhan na mabalo digdi sa daga an bugtong na Aki ni Jehova?\n• Taano ta pinili ni Jehova hale sa katawohan an kairibang mamamahala ni Cristo?\nI-share I-share Sarong Administrasyon Para sa Pag-otob kan Katuyohan nin Dios


An Sili (inaapod man ladâ) iyo an bunga kan tinanom na hale sa genus na Capsicum asin mga myembro kan pamilyang nightshade, an Solanaceae. An bunga kaini ginagamit na pangnamit sa kakanon o sa medisina. An harang na dara kaini huli sa capsaicin. An sili guminikan sa Amerika asin naglakop na sa kinaban dara kan mga eksplorador. Nadara ini sa Asya kan mga paralayag na mga Portuges. An tataramon na sili hale sa Nahuatl na chilli. Sinasabing an pinakadakulang mga paratanom kaini asin konsumidor, eksportador iyo an nasyon na Indya.\nSinasabi na an sili hale igdi sa Camarines Sur, Flipinas sarosaradit asin mas haralipot (3-4 na pulgada sa laba) asin inaapod sa mga saod na siling naga. Ini totoo bakong gayong mas maharang kun ibabaing sa siling labuyo na talagang maisog na marhay sa harang.\nKinua sa "https://bcl.wikipedia.org/w/index.php?title=Sili&oldid=215402"\nHuring binago an pahinang ini kaitong 30 Setyembre 2021, alas 13:26.


An Buhay ni Jesus Mantang Nagdadakula sa Nazaret | An buhay ni Jesus\nAn Buhay ni Jesus Mantang Nagdadakula sa Nazaret\nMATEO 13:55, 56 MARCOS 6:3\nNAGDAKULA AN PAMILYA NI JOSE ASIN MARIA\nNAKANUOD SI JESUS NIN TRABAHO\nSi Jesus nagdadakula sa Nazaret, na sarong medyo sadit asin bako gayong midbid na siyudad. Nasa norte iyan kan Judea, sa mabulod na parte kan lugar na inaapod Galilea, sa sulnupan kan dakulang danaw na inaapod na Dagat kan Galilea.\nKan si Jesus mga dos anyos pa sana, dinara siya digdi ni Jose asin Maria hali sa Ehipto. Minalataw na kan panahon na ini, siya pa sana an aki ninda. Pero paghaloy-haloy, namundag an saiyang mga tugang na lalaki sa ina—si Santiago, Jose, Simon, asin Judas. Nagkaigwa man si Jose asin Maria nin mga aking babayi, na mga tugang pa ni Jesus sa ina. Iyo, nagkaigwa si Jesus nin dai mababa sa anom na nguhod na tugang na lalaki saka babayi.\nSiyempre, may ibang mga paryente man si Jesus. Naaraman na niyato an manungod ki Elizabeth asin sa saiyang aki na si Juan. Nakaistar sinda sa Judea, na dakul na kilometro an rayo patimog hali sa Nazaret. Si Salome, na minalataw na tugang ni Maria, asin kun siring inaon ni Jesus, nakaistar harani sa sainda sa Galilea. Si Zebedeo an agom ni Salome. Kaya masasabi na an saindang duwang aking lalaki, si Santiago asin Juan, mga primo o pinsan ni Jesus. Dai ta aram kun baga haloy na nakaiba-iba ni Jesus an mga aking ini mantang sinda nagdadakula, pero kan huri nagin dayupot sindang kaiba-iba ni Jesus, na naglingkod bilang mga apostol niya.\nKaipuhan ni Jose na magtrabahong marhay para suportaran an nagdadakula niyang pamilya. Saro siyang karpintero. Pinadakula niya si Jesus bilang sadiri niyang aki, kaya inapod si Jesus na “aki kan karpintero.” (Mateo 13:55) Tinukduan man ni Jose si Jesus nin pagkarpintero, asin nakanuod ining marhay. Sa katunayan, kan huri nagsarabi an mga tawo manungod ki Jesus: “Ini su karpintero.”—Marcos 6:3.\nNakasentro sa pagsamba ki Jehova an buhay kan pamilya ni Jose. Bilang pagsunod sa Katugunan nin Diyos, tinukduan ni Jose asin Maria nin espirituwal na mga bagay an saindang mga aki ‘kun sinda nagtutukaw sa saindang harong asin kun sinda naglalakaw sa dalan asin kun sinda naghihigda asin kun sinda minabangon.’ (Deuteronomio 6:6-9) Igwa nin sinagoga sa Nazaret. Makakasiguro kita na regular na iiniiba ni Jose an pamilya niya para sumamba duman. Kan huri, nasambitan na si Jesus nagduman sa sinagoga “siring sa kinatudan niya pag aldaw nin Sabbath.” (Lucas 4:16) Ikinakaugma man na marhay kan pamilya ninda an regular na pagbaklay pasiring sa templo ni Jehova sa Jerusalem.\nDai mababa sa pira an nguhod na tugang na mga lalaki asin babayi ni Jesus?\nAnong trabaho an nanudan ni Jesus, asin paano niya iyan nanudan?\nAnong mahalagang pagtutukdo an itinao ni Jose sa saiyang pamilya?\nSi Jose—Siya Nagprotektar, Nagtao nin mga Pangangaipo, Asin Nagtiyaga\nSa anong mga paagi prinotektaran ni Jose an pamilya niya? Taano ta dinara niya si Maria asin si Jesus sa Ehipto?\nI-share I-share An Buhay ni Jesus Mantang Nagdadakula sa Nazaret\njy kap. 9 p. 26-27


Pagbabagong kimikal - Wikipedia\nAn pagtakla nin bakal iyo sarong halimbawa nin pagbabagong kimikal.\nAn mga pagbabagong kimikal (Ingles: chemical change) iyo nangyayari kun an sarong substansya minasalak sa iba para makahaman nin bagong substansya, na inaapod na kimikal na sintesis o dekomposisyong kimikal sa duwa o mas dakul pang mga manlainlain na substansya. An mga prosesong ini iyo inaapod na reaksyong kimikal asin, sa heneral, iyo dae na maibabalik liwat.\nAn nagkapirang mga reaksyon iyo minaluwas nin init asin iyo inaapod na reaksyong eksotermiko, sagkod an iba man nangangaipo nin init para mapunan an reaksyon na iyo inaapod na reaksyong endotermiko. An pag-intindi sa pagbabagong kimikal iyo sarong mayor na parte kan siyensya nin kimika.\nKapag an reaksong kimikal iyo nangyari, an mga atomo iyo naliliwat an posisyon asin an reaksyon iyo iniibahan nin pagbabagong enerhiya habang an bagong produkto iyo namomokna. Sarong halimbawa kan sarong pagbabagong kimikal iyo an reaksyon sa tahaw nin sodyo asin tubig para mahimo an sodyum hidroksido asin hidroheno. Dakulon na maray na enerhiya an nailuluwas huli sa pagkasulo kan hidrohenong gas sa ere. Ini iyo sarong halimbawa nin sarong pagbabagong kimikal huli ta an mga katapusang produkto iyo kimikal na lain gikan sa mga substansya bago an reaksyong kimikal.\nMga ebidensya nin pagbabagong kimikal[baguhon | baguhon an source]\nAn mga minasunod iyo pigkokonsidera na indikasyon na igwang nangyari na pagbabagong kimikal.\nPagbabago sa parong\nPagbabago nin kulay (halimbawa, gikan sa mala-pirak pasiring sa pulang-kayumanggi kapag an bakal pigtakla).\nPagbabago sa temperatura o enerhiya, arug kan paghimo (eksotermiko) o pagkawara (endotermiko) nin init.\nPagbabago nin komposisyon, halimbawa an pagkasulo kan papel pasiring sa abo.\nMay liwanag asin/o init na naitao\nPormasyon nin mga gas, harus garu mga bula sa likido.\nPormasyon nin mga presipitato (dae natutunaw na mga partikulo).\nAn pagkalapa nin organikong materya (halimbawa, pagpanos nin kakanon).\nMasakit an pagbabago o imposible na maibalik liwat.\nKinua sa "https://bcl.wikipedia.org/w/index.php?title=Pagbabagong_kimikal&oldid=204996"\nHuring binago an pahinang ini kaitong 29 Abril 2021, alas 06:48.


Home / Albay / Legazpi City / News / Dredging sa mga salog kan Legazpi City, solusyon ngani gumana an mga pumping stations\nDredging sa mga salog kan Legazpi City, solusyon ngani gumana an mga pumping stations\nBicol Standard Newspaper Thursday, January 04, 2018 Albay, Legazpi City, News\nLEGAZPI CITY 1/4/18 (Bicol Standard) -- Dredging o pagkalot kan mga salog an nahihiling na solusyon kan LGU- Legazpi City asin kan DPWH ngani na gumana na an tulong mga pumping stations na pinondohan nin P2.1 billion pesos kan gobyerno nasyunal.\nSegun kay Alkalde Noel Rosal, dae man nin diperensiya an nasabing ekipahe alagad dae nagrararom an tubig sa mismong kinamumugtakan kaini o dae nakaka abot sa kinakaipuhang lebel nin tubig baha kun kaya dae ini mina andar.\nSa madaling sabi, barado an mga agihan kan tubig baha pasiring sa pumping station.\nKun babalikan, nagka duwang beses ng nagka igawa nin babaha sa Siyudad nin Legazpi, enot kan Dec 29, 2017, ikaduwa, kasuudma sana, alagad dae man napakinabangan an nasabing flood control project.\nPaliwanag ni Rosal, dara kan pagbara, minabwelta an baha sa hababang lugar sa sentro kan Legazpi kun kaya dae nakaka bulos diretso sa kadagatan.\nAn resulta, lubog sa baha an kadaklan na baranggay urog na an mga nasa gilid kan salog.\nDahilan kaini, nagrequest na suboot si Rosal sa DPWH na magsagibo nin dredging sa mga salog.\nHabang ginigibo ini, tatrabahuhon man kan Local na gobyerno an paghali sa mga nakaka ulang sa salog partikular an mga kaharungan.\nNapag araman na pipa tapyasan nin sagkod na 30 metros an mga istruktura sa mga gilid kan mga salog, alagad, dara kan pagka herak, 10 metros na sana an pighuhurot kan Alkalde.\nApwera digdi, sisikapon man suboot ninda na mahali an mga nakabarang basura sa mga drainage asin maibitaran na may magtapok pa digdi.\nKadaklan sa mga drainage sa Legazpi an bako pa kurunektado kun kaya saru pa ini sa tatawan nin prayuridad sa paagi kan City Engineering Office.\nTatapuson man gabos na mga dike projects para mairayo sa peligro an mga residentes.\nInako kan Alkalde na dipisilon labanan an climate Change na iyo an minapabaha nin grabe sa siyudad alagad pagsisikapan na makagibo nin mga medyos ngani maka ibitar sa peligro.\nAn pumping stations sa Legazpi an pinakadakulang flood control project na pinondohan kan administrasyong Aquino sa luwas kan metro Manila.\nMay tulo ining istasyon sa mga costales na brgy kan Victory Village, Baybay asin San Roque. (Vince Villar)\nDredging sa mga salog kan Legazpi City, solusyon ngani gumana an mga pumping stations Reviewed by Bicol Standard Newspaper on Thursday, January 04, 2018 Rating: 5


1 NEPHI TSAPTER 5\nSi Sariah nagreklamo laban ki Lehi --- Parehong nag-ogma sa pagbalik kan saindang mga aki --- Nagdulot sinda nin mga sakripisyo --- An bronseng lamina may laman kan mga sinurat ni Moises asin kan mga propeta --- Saindang nabisto na si Lehi bilang herensiya ni Joseph --- si Lehi nagpropesiya mapanungod sa saiyang banhi asin an pagpreserba kan mga lamina.\nAsin nangyaring naglipas na pagkatapos ming mag-abot sa kaparangan paduman sa samuyang ama, hilnga, siya napano nin kaogmahan, asin man an sakong ina, si Sariah, na grabe an kaogmahan, ta totoo talagang siya nagmundo nin huli sa samuya.\n2 Ta siya naghuna na kami nagkaparara na sa kaparangan; asin siya man nagreklamo laban sa samuyang ama, na nagsasabi na saro siyang bisyonaryong tawo, na nagsasabi: Hilnga ika an namamayo samo sa paghale gikan sa samuyang dagang tinubuan, asin an sakuyang mga aki, marayo na, asin kita man mapapara sa kaparangan.\n3 Asin sa arog kaining manera nin lenguwahe na an sakong ina nagreklamo laban sa sakong ama.\n4 Asin nangyaring naglipas na an sakong ama nakipag-olay sa saiya, na nagsasabi: Aram kong ako sarong bisyonaryong tawo; ta kun dae ko nahiling an mga bagay nin Diyos sa sarong bisyon dae ko kuta na maaraman an karahayan nin Diyos, alagad yaon pa kuta na ako sa Jerusalem, asin nawara kuta na kairiba kan mga tugang ko.\n5Alagad hilnga, ako nakakua nin dagang pangako, kun saen sa mga bagay na ini ako nag-oogma; iyo, asin aram ko na an Kagurangnan iyo an maligtas sa sakuyang mga aki sa mga kamot ni Laban, asin darahon sinda giraray satuya digde sa kaparangan.\n6 Asin sa arog kaining manera nin tataramon, an nasabi kan sakuyang ama, si Lehi, na nakapagpatuninong sa sakuyang ina, si Sariah, manungod samuya, habang kami naglalakaw sa kaparangan pasiring duman sa daga nin Jerusalem, tanganing kuahon an mga rekord kan mga Judio.\n7 Asin kan kami makabalik na sa tolda kan samuyang ama, hilnga napano sinda nin kaogmahan, asin an samuyang ina nagin matuninong.\n8 Asin nagtaram na nagsasabi: Ngonian ako nag-aaram nang gayo sa katotoohan na an Kagurangnan pinagsugo an sakuyang agom tanganing maligtas digde sa kaparangan; iyo, asin ako man nag-aaram na an Kagurangnan nagtao nin proteksiyon sa sakuyang mga aki, asin nagligtas sa sainda sa mga kamot ni Laban, asin nagtao sainda nin kapangyarihan tanganing saindang mahimo an mga bagay na ipinagsusugo sainda nin Kagurangnan. Asin sa arog kaining manera nin pagtaram siya nagsasabi.\n9 Asin nangyaring naglipas na sinda nagin maogmahon na marhay, asin Nagdulot nin sakripisyo asin sinunog na mga dulot para sa Kagurangnan; asin sinda nagtao nin pasasalamat sa Diyos nin Israel.\n10 Asin pagkatapos nindang makapagdulot nin pasasalamat sa Diyos nin Israel, an sakuyang ama, si Lehi, kinua an mga rekord na naka-ukit sa bronseng lamina asin saiyang binasa an mga ini magpoon sa kapinunan.\n11 Asin saiyang naaaraman na an mga ini naglalaman nin limang mga libro ni Moises, na nagtatao nin kasaysayan manungod sa paglalang nin kinaban, asin man ki Adan asin si Eba, na iyo an enot nyatong mga magurang;\n12 Asin man kan mga rekord kan mga Judio magpoon sa kapinunan, kairiba na ngani pati na an pagpoon kan paghahade ni Hadeng Zedekiah, hade nin Judah;\n13 Asin man kan mga pahayag kan mga banal na propeta, magpoon sa kapinunan, magin sa pagpoon kan paghahade ni Hadeng Zedekiah; asin man kan kadakul na pahayag na naggigikan mismo sa nguso ni Jeremiah.\n14 Asin nangyari na an sakong ama, si Lehi, nanagboan niya man sa bronseng lamina an sarong listahan nin kapag-arakian kan mga ama; kun saen saiyang napag-araman na siya saro sa kapag-arakian ni Joseph; iyo, si Joseph na sarong aki ni Jacob, na ipinabakal duman sa Ehipto, asin siya man pigligtas kan kamot nin Kagurangnan, na siya magdadanay sa saiyang ama, si Jacob, asin an gabos na saiyang kagharongan na mapapara kan gutom.\n15 Asin sinda man pinangenotan na makaluwas sa pagkasakop asin luwas sa daga nin Ehipto, kan kapareho man sanang Diyos na iyo an nagligtas sainda.\n16 Asin sa bagay na ini an sakuyang ama, si Lehi, nakadiskubre sa listahan nin kapag-arakian kan saiyang mga ama. Asin si Laban man saro sa mga kapag-arakian nin Joseph, kaya siya asin an mga ama man ipinagtago an mga rekord.\n17 Asin ngonian kan an sakuyang ama nahiling an gabos na mga bagay na ini, siya napano nin Espiritu, asin nagpoon na magpahayag mapanungod sa saiyang banhi.\n18 Na ining mga bronseng lamina dapat na magluwas para sa gabos na mga nasyon, mga lahi, mga lenguwahe, asin mga tawo na saiyang mga banhi.\n19 Kun saen, sinabi niya na an mga bronseng lamina dapat na dae mapapara; ni an mga ini dae nanggad madidikloman kan mga panahon. Asin siya nagpahayag nin kadakul na mga bagay mapanungod sa saiyang banhi.\n20 Asin nangyaring naglipas na ako asin an sakong ama padagos na nag-uutob sa mga kasugoan na pinapagibo samuya nin Kagurangnan.\n21 Asin samuyang nakua an mga rekord na pinagsugo samuya nin Kagurangnan, asin samuyang binasa asin samuyang namangnuhan na an mga ini marahay-rahay; iyo, an mga ini nagin mahalaga samuya, kun kaya puwede mismong padagos na mautob an kasugoan nin Kagurangnan sa samuyang mga kaakian.\n22 Kaya man, an mga ini kadunungan nin Kagurangnan na samuya ining pagdara-darahon, habang kami naglalakbay sa kaparangan pasiring duman sa daga nin pangako.\n# posted by Unknown @ 4/05/2004 05:48:00 PM


Igo asin rahay (1. Pagsusog) | Magbikol Kita\nMonday, May 23, 2022, 5:05am\nPublished on Wednesday, March 24, 2021, 6:00pm\nPara sa urog pang pagpararom kan satong pagkasabot sa etika kan “rahay,” paghuruphurupan nyato an hapot kun ano man nanggad baya an gibong marhay? An sarong simbag na pwede nyatong itao kaini iyo an sinasabi tang “maninigò.” An marhay na gibo iyo idtong maninigòng gibuhon. Mahalagang susugon an ugat na tataramon kaini tanganing ikabiklad an tubong pagkasabot na gikan sa karanasan nyato sa ngunyan na panahon asin kan mga nagkairinot pang naggamit kan tataramon.\nParehong madudukhayan sa mga daan na diksyunaryong Bisaya ni Matheo Sanchez (1711) asin Alonso de Mentrida (1841) an ugat na tataramon na “igò.” Nagkakauyon sinda sa kahulugan kaini bilang “an tamang bagay o gibo.” Kun imbwelto an iba, an “igò” iyo idtong patas (fair). Pwede man ining ipanladawan sa maninigòng aldaw o panahon, “tiempo o dia oportuno.” Alagad sa Vocabulario de la lengua Bicol ni Morcos de Lisboa (1865), apwera kan “tama,” “lo con que se acierta,” an “igò” iyo idtong nauuyon sa rason, hustisya, o sa kun ano an maninigò, “cosa conforme a razon, y justicia, o que viene al justo.” Arog sa mga Bisaya, yaon man an kahulugan kan pagigin patas asin marahay, “tener por justo, y bueno algo,” kun imbwelto an kapwa tawo.\nNagdadanay an mga kahulugan na ini sa presenteng panahon sa Bisaya asin Bikolnon na mga tataramon. Sa diksyunaryo ni Malcolm Mintz an dakitaramon kaini sa Ingles “fitting, proper (clothes, situations), to fit (as a peg in a hole),” mga kahulugan na yaon man asin kaibanan kan “suitable, just, adapted, right” sa diksyunaryong Visayan-English ni John Kauffman (1934).\nSa diksyunaryong Cebuano-Visayan ni John Wolff (1972), yaon an kahulugan kan enough asin sufficient sa Ingles. Kun pantukoy sa bagay na inaaprubitsaran kan mga tawo, an igò iyo idtong bastante sa gabos, gabos nakikinabang, o tupod an gabos sa madaling sabi. Sa Rinconada parehong ginagamit an terminong “igò” asin “usto” (inampon gayud ini gikan sa Espanyol na justo) siring kan pagkakan sa okasyon na usto o igò para sa gabos.\nSa literal na gamit kan tataramon ngunyan kadalasan man na ilinaladawan kan “igò” an relasyon kan sarong bagay na tama sanang ikalaog sa espasyo kan sarong kaganan. Sinasabing dai igò kun mas dakula an bagay kisa sa espasyong lalaogan, mantang sinasabing kawang o haluag kun mas dakula o mas mahiwas an espasyo kisa sa bagay na ilalaog. Panò man an apod kun an bagay na yaon sa laog okupado gabos na espasyo kan kaganan, abot an mga magkasalipan na kasagkuran sa wala asin tuo, itaas asin ibaba, asin bilog na kapalibutan siring kan panong baso nin tubig.\nKun sa mga parte kan sarong makina na kaipuhan pagtarakodon tanganing magin marhay an dalagan, an bilog na kahulugan kan igò iyo an kaipuhan. Dai pwedeng haluag an turnilyo halimbawa, ta iyo ini an pupunan kan pagkaralaskalas dangan kan pagkaraot kan makina. Siring kan sinabi na ni Wilmer Joseph Tria (2009) an marhay iyo idtong nagagamit asin minagana (functional). Nakaangkla sa konsepto kan “maninigò” an saiyang mga halimbawa puon sa mekanikal sagkod sa etikal na lado arog kan marhay na relo asin awto, pagigin marahay na katrabaho, marhay na ugali, asin marhay na tawo.\nKun gagamiton an “igò” sa lado nin etika kun sain an kalidad kan gibo asin buhay kan tawo an ilaladawan, pwedeng isipon nyato an relasyon kan sarong indibidwal sa saiyang sadiri, saiyang kapwa (ibang indibidwal asin banwaan), asin sa kapalibutan tanganing masabutan nyato an kahulugan kan pagigin “maninigò.”\nKun ilaladawan an bilog na pagkabuhay kan tawo, an “maninigò” pwedeng saboton sa konteksto kan kapanoan kan saiyang buhay sa kinaban, o kun sa mga tataramon ni Albert Alejo (1990), an saiyang “inagihan sa pabahon” (asin bako sanang inagihan kan panahon) na nagpapamidbid kan saiyang buot sa pagsabuhay kan saiyang mga paninindugan sa kinaban. An konteksto kaini ni Alejo iyo an saiyang konsepto kan “abot-kaya” kan tawo bilang loob. Sa satuyang tataramon an literal na kahulugan kan “laog” bakong hayag mismo sa termino nyatong buot (na kapantay kan loob sa Tagalog). Alagad susog ki Tria, an satuyang buot iyo man giraray an pinakapanlaog na santwaryo kan satuyang pagkatawo. An tataramon, hiro, gibo, asin gawi an mga nagigin kabikladan kan buot kan tawo sa kinaban.\nSa etika, pasan kan tawo an responsibilidad kan saiyang mga gibo huli ta nagburabod ini sa saiyang pagbuot. An kongkretong bunga, resulta, o konsekwensya kan saiyang desisyon asin an paninindugan nahihiling sana sa pag-agi kan panahon gurano man kadali o kahaloy. Kun an kinaban an materyal na espasyong kinamumugtakan kan tawo, an panahon man an nagtataong dalan sa pagpahiwas, pagpararom, asin pagpano kan kahulugan kan saiyang buhay sa kinaban na ini. Masasabing marhay an tawo kun sa pag-agi kan panahon nagin maninigò an hiro asin gawi kan tawo sa atubang kan saiyang kapwa, sa banwaan, asin sa saiyang kapalibutan. An mga ini an iyo an ipapaliwanag ko pa sa igò sa mga masunod na kabtang.